Jaione Zulaika: “Sudur gorria duten pertsonek magia berezia dute haurrentzat”

Jaione Zulaika pailazoa. (Aiora Larrañaga)

JAIONE ZULAIKA- Tomaxen Abenturak pailazo taldeko kidea

Jaione Zulaika getariarrak bi urte daramazki ‘Tomaxen Abentura’ pailazo taldean Muxugorri izaten; beren ikuskizunekin haurrek ongi pasatzea du helburu konpainiak.

Nola iritsi zara pailazo izatera?

Kasualitatea izan zen. Antzerkia beti gustatu izan zait ikusle bezala, baina ez nuen sekula pentsatuko, ezta amestuko ere pailazo izaterik. Ni txikitatik oso lotsatia izan naiz, eta ohartu nintzen antzerki munduan ibiltzen zen jendea oso alaia zela, erraztasuna zutela harremanetarako, eta antzezten ondo pasatzen zutela. Probatzea pentsatu nuen, eta Zarauzko Alproja taldean egin nituen lehen urratsak.

Beraz, pixkanaka joan zara antzerkian murgiltzen?

Bai, ikasten joan naiz. Alprojan ibili ondoren, Donostiara joan nintzen bizitzera, eta taldez aldatu nuen; Lasarteko Kukuka taldean beso zabalik hartu ninduten, eta bertan deskubritu nuen clown-a. Poliki-poliki mundu horretan murgilduz joan naiz, eta Zurriola Antzerki Taldera salto egin nuen. Garai horretan niretzat antzerkia denborapasa bat zen, ondo pasatzeko eta jolasteko aukera bat, eta hortik etorri zitzaidan Tomaxen Abenturak taldean aritzeko eskaintza.

Bi aldiz pentsatu gabe eman al zenuen baiezkoa?

Jokoz kanpo harrapatu ninduen, ez nuen espero. Gaur egun nire nagusia denari esan nion, ez nengoela formatua, eta ez nuela esperientziarik. Berak erantzun zidan, bere instintoak funtzionatuko nuela esaten ziola, eta berak nigan sinesten zuenez, probatu egin nuen. Poliki-poliki ikasten joan naiz, garai batean egiten zen bezala, eginez ikasi dut. Orain tartea dudanean, ikastaroetara ere joaten naiz.

Gogoan al duzu lehenengo aldiz Tomaxen Abenturak ikuskizunarekin oholtza gainera igo zinen eguna?

Balmasedan izan zen. Bi egun aurretik nerbioak jota nengoen, eta nire kezka bakarra txurian ez geratzea zen. Izan ere, antzezlan batean gauza asko kontuan hartu behar izaten dira: testua, mugimenduak, atrezzoa… Eta gure taldean bi aktore garenez, oso intentsoa izaten da. Balmasedako saioan arazo mordoa izan genituen: nire mikrofonoak ez zuen ondo funtzionatu eta ez zitzaidan entzuten, bestalde ni euskaldun zaharra izanda taldeko kideek esaten zidaten ez zitzaidala ulertzen, ez nuelako ondo ahoskatzen. Gainera, haur askok ez zekiten euskaraz. Emanaldia egiten ari nintzen bitartean, nire barruan pentsatzen nuen, lehen emanaldia eta azkena izango zela hura. Dena dela, bukatu nuenean ikuskizuna ikusi zuten antzerki taldeko kideek esan zidaten, aurreneko aldia izateko oso ondo atera zela, eta benetan harrituta geratu nintzen. Lehen saio horretan gauza asko zeuden hobetzeko, eta bi urtetan horretan aritu naiz.

Nolako ikuskizuna da?

Haurrei zuzendutako ikuskizuna da, eta clown-a egiten dugu batik bat. Esketxak egiten ditugu, eta haurrek ongi pasatzea da gure helburua. Urtero ikuskizun berri bat sortzen dugu, haurren interesei lotuta. Aurtengoa, esaterako, jaiei lotutako saioa izan da, eta datozen asteetan ipuinen inguruko ikuskizun berri bat sortzen hasiko gara. Nire nagusia Joxerra Fatxado da, esperientzia handia du antzerki munduan, eta bera da taldearen motorra; nik nire ideia eroekin laguntzen diot.

Haurrak dira zuen publikoa. Erraza al da beraiekin konexioa sortzea?

Haurrek eta gurasoek oso ondo pasatzen dute gure ikuskizunetan. Egiten denean sinestea da garrantzitsua, norberak sinesten badu, haurrak magia horretan oso erraz murgiltzen baitira. Haurrak jolasteko, barre egiteko eta dantzatzeko desiratzen egoten dira, eta sudur gorria duten pertsonek magia berezia du beraientzat, erakarri egiten dituzte.

Urtarrilean Getarian izan zineten. Berezia izan al zen?

Desberdina da, saiora etorri zirenak, denak aurpegi ezagunak ziren, eta askok ez zekiten ni honetan aritzen nintzenik ere. Oso polita izan zen.


Corrugadoseko langile batek hanka galdu du lan istripuan

Lan istripua salatzeko langileek elkarretaratzea egin dute, Corrugados aurrean

Ezbeharra asteburuan gertatu da

Asteburuan, Corrugados Azpeitia enpresan gertatutako lan istripuan J.M.B. langileak hanka bat galdu du, eta larri dago.

Ezbeharra larunbatetik igandera bitartean, goizaldeko bostak aldera, gertatu zen. J.M.B., izatez errezildarra baina Azpeitian bizi dena eta 38 urtekoa, kamioiek maniobrak egiten dituzten lekuan zebilen lanean: "Garbiketa lanak egiten ari zen eta kamioi batek azpian harrapatu zuen". Langileen ordezkari sindikalek atzo adierazi zutenez, langilea Zainketa Berezien Gelan dago, larri.

Langilea berria zen Corrugadosen, egun gutxi zeramazkien enpresan lanean; "igandean 11. eguna zuen enpresan lanean hasi zenetik".

LAB sindikatuak deituta, lan istripua salatzeko elkarretaratzea egin dute langileek, Corrugados enpresaren sarrera nagusian, eguerdian.

Corrugados Azpeitia enpresan gertatu den istripu larri bakarra ez da asteburukoa. Iazko abuztuan, esaterako, langile bat hil zen Azpeitiko lantegi horretan.


Eskerrik asko

Egin klik guztia irakurtzeko


Milika

Edozerk minberatzen duena

milika. adj. Delikatua, edozerk minberatzen duena.

Pertsonez mintzatzen ari garela, gogortasun txikienak minberatzen duena da milika; edota zerbait egitera behartzen duen edozerk min eragiten diona; baita zailtasun txikienak zerbait egitea eragozten diona.


Autodefentsa feminista ikastaroa asteburuan

Ikastaroa bi egunekoa izango da. Saioak ostiral eta larunbat honetan, martxoaren 14 eta 15ean; ostiral arratsaldeko 17:00etatik 20:30etara eta larunbat goizeko 9:30etatik 14:00etara Potxoenean. Maitena Monroyk zuzenduko du ikastaroa. Martxoaren 8ko egitarauaren baitan antolatu du ekimen hau, Parekidetasun Kontseiluak. Emakumeei zuzenduriko ikastaroan parte hartzeko aurrez eman behar da izena, parekidetasuna@usurbil.net helbidean.

Larraitz Lazkanoren erakusketa

Joan berri zaigun Emakume Langileen Nazioarteko Egunari begirako beste hitzordu bat; apirilaren 16ra arte Artzabalen bisita daitekeen Larraitz Lazkano artistaren, “Emakumeen arteko begirada sinergikoak” izeneko erakusketa. “Euskal herritar emakume baten eta arabiar kulturako herri anitzeko hainbat emakumeen arteko elkar begirada sinergikoa proposatzen digu”, Artzabalen bisita daitekeen artelan bildumak. Lazkanoren lan gehiago helbide honetan kontsulta daitezke: larraitzlazkano.blogspot.com


Sudupek eta Gonzalez Txabarrik ez dute uste Irungo Ogasunaren aferan politikariak auzipetuko dituztenik

Roman Sudupe eta Joxe Joan Gonzalez Gipuzkoako ahaldun nagusi ohiak -biak EAJkoak- izan dira Irungo (Gipuzkoa) Ogasunaren auzia dela-eta Batzar Nagusietako batzordean azkenak deklaratzen, gaur, eta biek ez dute uste politikariak auzipetuko dituztenik.

Hain zuzen, Irungo Ogasunaren ustezko iruzurra ari da ikertzen batzorde hori, hamar urtean zortzi milioi euro lapurtu zituztelakoan. Jose Maria Bravo zuzendari nagusi izandakoa gaur egun kartzelan dago, 1,6 milioi euro lapurtu zituela egotzita. Garai horretan Sudupe eta Gonzalez Txabarri izan ziren Gipuzkoako ahaldun nagusiak (aurrena 1995-2003 artean eta bigarrena 2003-2007 artean), eta EAJkoak izan ziren Ogasun arloko diputatuak.

Irungo kasu horregatik iruzurraren akusazioa ezin dela orokortu adierazi dute bi ahaldun nagusi ohiek, eta beraiek ez zutela izan zerikusirik ustezko lapurretan. Dena dela, Sudupek esan duenez, "interes alderdikoiak" medio, azkenean EAJ "zigortu" egin dezakete.

Gaur egun Pello Gonzalez EAko kidea da Ogasun diputatua EAJk eta EAk osatzen duten foru gobernuan.


Mendiko lehen etapan, Emma Pooley

Etapa hastearekin batera erasoa jo, eta garaipen handia lortu du Lottoko txirrindulari britainiarrak, Giroko seigarren etapan. Marianne Vosek (Rabobank) jarraitzen du lider.

Ez Marianne Vos eta ez Rabobank. Eta hori bada nahikoa albiste. Emma Pooleyk (Lotto) irabazi du Giroko seigarren etapa, oso urrutitik erasoa jo, iheskide guztiak atzean utzi, eta, estu eta larri, bakar-bakarrik helmugaratuta. Giro hasiera tristea egin du britainiarrak, eta konfiantza indartzeko garaipen handia da gaurkoa. Behin Carbonai mendate gogorra igarota, Rabobank saiatu da Pooleyren ahalegina ezerezean uzten, baina ihesaldi bikaina dotore biribildu du Lottoko txirrindulariak. Anna Van der Breggen, Marianne Vos eta Pauline Ferrand-Prevot, Rabobankeko hirukoa, helmugaratu da Pooleyren atzetik.

Aprican hasi eta Chiavennan amaitu, zazpigarren etapa jokatuko da bihar, 91,8 kilometrokoa. Ihesaldietarako aproposa izan daiteke eguna.


Patxi Zeberiori saria tokatu baina...

Patxi Zeberio erremonteko jokalariari tokatu zitzaion lehengo ostiralean Azpeitian Izarraitz Igeriketa Elkartearen zozketa: San Inazio eguneko eta bigarrengoko zezenketetako sarrerak, onak. Zeberiori ez gustatzen zezenak, eta saria dirutan jasotzea eskatu zuen, ostiralean bertan. Eman zioten. Kontua da hurrengo egunean Euskadi Irratian broma artean horrekin ibili zirela kirola sailekoak, 'Hiru Erregeen Mahaia' saioan. Zeberio bera elkarrizkatu zuten. "Nik ez dakit zer pasatu den, baina denek jakin dute, eta denei ari naiz esaten afarira gonbidatuko ditudala". Kontua da aipatutako irratsaioko kazetarietako bi azpeitiarrak direla —Txetxu Urbieta eta Iñaki Elortza—, eta...


Herritarrek harrera beroa egin diote Enbatari

KAE 1 ligako txapeldun berria da Enbata. Oraindik denboraldia amaitu ez badute ere, atzokoan ez zen festarako arrazoirik falta, eta herritarrak kalera atera ziren arraunlariak txalotzera.

Atzoko estropadan seigarren egin bazuten ere, bazuten zer ospatu Enbatako arraunlariek. KAE 1-eko estropadak amaituta, ligako txapelduna da Enbata, eta herritarrak arraunlariekin batera ospatzera atera ziren atzokoan.

Aurtengo denboraldian irabazitako zortzi banderak bedeinkatu zituzten lehenengo parrokian, eta ondoren, txistulariak aurretik zituztela, Alde Zaharretik ibili ziren arraunlariak, zortzi banderak ondo agerian. Musika Plazan, ohi bezala, kioskora igo eta arraunlari guztiek banderak astindu zituzten, herritarren txalo zaparradapean. Ongietorria aurrekoen modukoa izan bazen ere, inoiz baino jende gehiago hurbildu zen arraunlarien garaipena ospatzera, kamiseta urdina soinean zeramatela. Arraunlariak ere inoiz baino alaiago atera ziren jendaurrera, irribarrea ahotik kendu ezin zutela. "Enbata, gure Enbata, Euskal Herriko onena da ta..." abestia entzuten zen uneoro.

Udaletxera ere igo ziren arraunlariak eta, ohitura den moduan, bertako balkoietan astindu zituzten banderak. Balkoira atera, eta Gaizka Garmendia patroiak herritarrei eskertu zien emandako babesa. Oraindik, ordea, erronkarik handiena heltzear zela esan zuen: Bermeoko eta Portugaleteko play off-ak. Azken txanpa horretarako behar duten bultzada eskatu zien herritarrei, eta estropadetara joatera animatu zituen. Nahi duen orok, Bermeora eta Portugaletra joateko autobusak izango ditu doan, Arraun Elkarteak antolatuta.

Horrez gain, datorren denboraldian elkartea hazten jarraitzeko asmoa agertu zuen Garmendiak. Emakumezkoen taldea ateratzea dute helburuetako bat Arraun Elkartekoek, baina horretarako, 17 emakumeren faltan direla azaldu zuen. Herriko emakumeei dei egin zien Enbatako patroiak, arraunean hastera animatuz.


Asteburuan, sagardo festa Azpeitian

Larunbat honetan emango dio AEK txotxak kulturaldiari amaiera. Txotxa berdura plazan,gaueko 8:30etan hasiko da.

Larunbat honetan emango dio AEK txotxak Uztarria kultur koordinadorak antolaturiko kulturaldiari amaiera. Txotxa berdura plazan,gaueko 8:30etan hasiko da.

Txotxean, trikitilariak, bertsolariak eta perkusio talde bat izango dira. Eta nola ez, otsailetik martxan ari den losintxa lehiaketako sari banaketa (beraz oraindik idatzi gabe duzueniok asteazkena bitartean duzue azken aukera). Saria, bi lagunentzako nekazal turismo baten asteburua izango da.

Aukera ezin hobea asteburua euskararen alde eta alai pasatzeko.


Osasunaren bigarren berdinketa Holandan

Kike Solak penalti bat huts egin du lehen zatian, baina bigarrenaren hasiera markagailua estreinatu du Solak berak. 69. minutuan, penaltiz berdindu du etxeko taldeak.

Osasunak bana berdindu du Bigarren Mailako De Graafschap taldearen aurka. Holandan jokatutako aurreneko neurketan ere bana egin zuten gorritxoek, Venloren aurka.

Kike Solak penalti bat huts egin du lehen zatian, baina bigarrenaren

hasiera markagailua estreinatu du Solak berak. 69. minutuan, penaltiz

berdindu du etxeko taldeak.

Fitxa teknikoa:

1 - De Graafschap: Terol, Jansen J., Propper, Vander Meulen, Massop, Tarfi, Vicken, Calvete, Pazysack, Hulst eta A.Jansen. Meijer eta Shakison jokalariek ere jokatu dute.

1 - Osasuna: Imanol Elias; Damia, Lolo, Arribas, Echaide; Oier, Raoul Loe; Masoud, Manu Onwu, Armenteros; eta Kike Sola. Sisi, Roberto Torres eta Timor jokalariek ere jokatu dute.

Goles:

0-1, m.47: Kike Sola.

1-1, m.69: A.Hansen.


Lekuonaren harira, plenoaren erabakiaren kontra aritzea leporatu dio PSEk gobernu taldeari

Jose Angel Rodriguez PSE-EEko bozeramailea.

Udal Gobernu Taldeak Errenteriako Udalbatzak hartutako bi erabaki urratu dituela esan du Jose Angel Rodriguez PSE-EEko bozeramaileak; hirugarren eta laugarren puntuak, zehazki. Hirugarren puntuan adostu zuten PSE-EEk egin duen eta gainontzeko udal taldeek egin ditzaketen kultur azpiegituren gastuen eta bideragarritasunaren ikerketa bat egitea. Laugarrenean, berriz, jarraipen batzorde bat eratzea erabaki zuten kultur azpiegituren etorkizuna erabakitzeko. Ez bata ez bestea ez dituela bete adierazi du Rodriguezek.

Alkatearen eta gobernu taldearen jarrera “antidemokratikoa” izan dela uste du Rodriguezek. “Inpunitate osoz, gardentasun falta agerian utziz eta inposaketaz maniobratu du herritarrek eta zenbait erakundek bakarrik bere proiektua ezagutu dezaten”. Hori dela eta, PSE-EEk berriro aurkeztu behar izan duela berea azaldu du. Udal talde guztiei bidali die beste behin bere proposamena. Duela urte batzuk Lekuona liburutegi izateko proiektu bera da, baina gauza batzuk gaineratu dizkiote.

Zutabe nagusia Lekuonara liburutegia eramatea da. Duela urte batzuk aurreko udal gobernu taldeak aurkeztutako proiektu bera da, eta eraikinarekin batera, lurrazpiko garaje batzuk aurreikusten ditu. Liburutegiaren erabilpenari dagokionez, liburutegiaz gain, beste zenbait zerbitzu integratzeko gune izatea proposatu du: Oarsoaldeko Formakuntza eta Lan Departamendua, etorkizuneko Herritarren Arreta Zerbitzua eta KZ Gunea, kasu. Horrek enplegu arloan, batez ere, sinergiak lortzea bide emango uste du Rodriguezek, eta horregatik ekintzaileek, freelance eta autonomoek euren proiektuak garatu eta besteekin partekatzeko gune bat jaso du bere proiektuan. Horrez gain, Umeentzako Hub espazio bat (umeen sormena lantzeko) ere gaineratu du.

Dantzagunea, Errenteria Hiria Kulturgunean

Lekuona, beharrean, Dantzagunearentzat espaziorik onena Errenteria Hiria Kulturgunea dela iritzi dio Errenteriako PSE-EEk. Orain, behin-behinean dantzarako gune horretan egingo diren obrak eta 543.000 euroko inbertsioa baliatuz, Dantzagunea bertan geratu daitekeela uste du. “Inbertsio handia da, baina nahikoa Dantzagunea baldintza onenetan aurrera ateratzeko”, adierazi du Rodriguezek. Gainera, Gipuzkoako Foru Aldundiaren baldintzetako bat Dantzagunea Lekuonan izan beharra gezurtatu du, eta toki hori Errenteria Hiria Kulturgunea izan daitekeela berretsi.

Azkenik, dantza ikuskizunetan espazioa irabazteko, Xabier Olaskoaga plaza estaltzeko aukera aztertu du PSE-EEk. Horrela, dantzarako “potentzia handiko espazioa” lortuko luketela esan du.

Euskal Jantzi Museorako Torrekua proposatu du talde sozialistak. Baina eraikinari erakusketa aretoa izateaz gain, beste kultur edo hezkuntza arloko erabilpen batzuk ere eman dakizkiokeela jakinarazi du.

Egungo liburutegia, hotel

Liburutegia tokiz aldatuta, egongo liburutegia dagoen eraikina libre geratuko litzateke, eta hor, eraikinak bizitoki izaera duela kontuan hartuta, hotela egin daitekeela azaldu du PSE-EEko bozeramaileak. Obrek kostu txikia izango luketela uste du, eta aitzitik, salduz gero, 1,5 milioi euro inguru poltsikora daitezkeela, “Lekuonako obren zati handi bat finantzatuz”.

Talde sozialistaren azkeneko adarra egungo Olibeteko Oarsoaldeko bulegoetan (liburutegira eramanez gero) Bake Epaitegia egitea da. Horrez gain, bertako auzo elkartearentzako erabilera anitzeko espazioak egin daitezkeela adierazi du Rodriguezek.

Udal gobernu taldea “proiektuak bikoizten eta aurrekaririk gabeko xahutzea” egiten ari dela kritikatu du PSE-EEk. Bere proiektua, ordea, errenteriarren “benetako” beharren araberakoa dela esan du.


"Gehiago jakiteak ateak irekitzen ditu"

Martxoaren 8an Nafarroako Parlamentuan egindako agerraldiarekin osatutako bideoa.

Beraien haurrak euskaraz eskolatu nahi baina ezin izan duten bi guraso eta euskalgintzako hainbat ordezkari Nafarroako Parlamentuan izan ziren martxoaren 8an. Euskaraz ikasteko aukera haurreskola gehiagotara zabaldu arren, oraindik ere eskaera eta eskaintza ez datozela bat aldarrikatu zuten, eta bat egin arte, hasitako bidea jarraitzeko eskatu.

Hizkuntza Eskubideen Behatokiak bideoa osatu du agerraldiarekin.

Euskaraz ikasteko nahiko toki ez dagoela aldarrikatu zuten orduan.


[IRITZIA] Pinuen gaitza: eredu baten porrotaren islada

Iñaki Urkixo EHNEko kideak pinuen gaitzaren inguruko iritzi zutabea osatu du.

Hilabete batzuetatik hona poliki baina gelditu barik hurbiltzen ari zaigun pinuetako banda gorri-marroiaren gaiak lekua irabazi du komunikabideetan, egurraren enpresa handien aginduan... Oraingoan bai, lehengo sektorearen arazo bat bihurtu digute arazo soziala.

Kasu honetan, beste askotan modura, ikasi beharko genuke basoa erakusten digun atzamarrez harago begira.

Gaitza honek ekoizleentzako aurreikusten duen porrota ekonomikoa, zuzenean lotu daiteke basoak -eta lehenengo sektore osoak- berrogei urte luzez pairatu duen monolaborantza ereduarekin. Eredu honi jarraituta suntsitu dugu naturala den aniztasuna. Eredu honi jarraituta, eta administrazioen aurrekontuez lagunduta, ederki aberastu dira batzuk.

Eta orain zer? Ostera ere baserritar txikien aitzakiaz familia ezagun batzuen poltsikoetara joango den diru publikoa xahutu eta bide okerrean sakontzeko sasi irtenbideak besterik ez dira planteatzen.

Eredua berak hondoa jo du eta monolaborantzan jorratzen den espeziea baino, kolokan dagoena, monolaborantza bera eta horren inguruan mugitzen den industria osoa da.

Nor den egoera honen errudun badakigu. Baita diru-laguntzen banaketak sortzen duen lehentasunezko egoerari esker, berriro ere merezi duten zigor soziala barik irtengo direla ere.


ARAU SUBSIDIARIO BERRIAK: Oinarririk gabeko proposamena?

( Ibai Goñi ) Labur eta zehatz, Hernaniko herriaren etorkizuna aldatzeko pausoak eman direla arrazoitzen saiatuko naiz, Iñaki Arratibelek gezurtatutakoa alegia. Udal Gobernuak proposamen bat aurkeztu du, Arau Subsidiario berriak. Lagun artean, lanean, mendian,… proposamen bat egiten denean, proposamena egiten duen subjetuak norantza bat markatu nahi du, norantza hau arrazoi eta oinarriak aztertu ondoren hartutako erabaki subjetiboa da eta aldaketetara zabalik egon arren beste kideek proposamena onartu ezkero aurrera egingo luke. Udal Gobernua da proposamena egiten duena kasu honetan horregatik, U. G.-ak eta berau babestu duten alderdiek trazak markatu dituzte, beraien iritzia subjetiboa eman dute, norabidea finkatu dute, pausuak eman dituzte, nahiz eta proposamen honek aldaketak jasateko aukera izan. Ez dezatela hortaz gezurrik esan. Norabidea: milaka etxebizitza berri egitearen apustua. Abiadura: Jendea konturatu baino lehen. Beste kontu oso desberdin bat da herriak hau onartuko duen eta aurrera egiten utziko dion. Hortaz egia borobila da, behin eta berriz errepikatuko dut, gaur egun Udaletxean dauden agintariek Hernaniko herriaren etorkizuna baldintzatzeko pausuak eman dituztela. Bestalde iritziak (proposamenak) fundamenturik ez badu, iritzia (proposamena) baino astakeria da, horregatik galdera zuzen eta argia: zer oinarri eta arrazoi ditu Udal Gobernuak 3.751 etxebizitza berri eraikitzea proposatzeko?


Bi hilabete, hauteskundeak saihesteko

Konstituzioaren 99. artikuluak dio bi hilabeteko epea dagoela babes nahikoa duten hautagaitzekin nahi beste inbestidura saio egiteko. Osterantzean, azaroaren 10erako deituko lirateke hauteskundeak.

Pedro Sanchez Espainiako Gobernuko presidente izateko inbestidurak porrot egin ostean, bi hilabeteko epea dago orain babes nahikoa duten hautagaitzekin nahi beste inbestidura saio egiteko, hola ezartzen baitu Konstituzioaren 99. artikuluak. Osterantzean hauteskunde orokorrak deituko lirateke azaroaren 10erako.

Bi hileko epe hori irailaren 23an bukatuko litzateke. Data horretara helduta, eta presidente berria aukeratu gabe egongo balitz, hauteskunde orokorrak deituko lirateke azaroaren 10erako.

Sanchezek 99 artikulu hori moldatzea eskatu zuen inbestidura ekitaldiaren hasieran, blokeoak saihesteko.

Konstituzioan jasotakoaren arabera, lehen inbestidurarekin bi hilabeteko epe hori martxan jartzen da; horrenbestez, uztailaren 23an hasi zen atzerako kontaketa eta irailaren 23an amaituko da.

Ordura arte, Konstituzioak nahi beste hautagaitza aurkezteko tartea ematen du; alderdien artean babesak negoziatzeko.

Ondoren, erregeak alderdiko ordezkari ezberdinei hautagaien babesen harira beharrezko kontsultak egin ostean, Gobernua osatzeko mandatua egingo dio hautagai bati.

Inor ez bada aurkezten, denborak aurrera egingo du eta irailaren 23an Gorteak desegingo dira eta Estatu Aldizkari Ofizialean hauteskunde orokorren deialdia argitaratuko dute.

Irailaren 24an hauteskundeak deitzeko errege dekretua bidaliko dute eta 25ean hauteskundeak errepikatzeko atzerako kontua hasiko litzateke.

47 egun igarota, azaroaren 10ean, hauteskunde orokorrak errepikatuko lirateke. Kasu horretan, gainera, hauteskunde-kanpainak bi asteko iraupena izan beharrean astebeteko iraupena izango luke.


Marlaxka txapeldunorde Gipuzkoako emakumeen arteko lehiaketan

Gipuzkoako Emakumezkoen Xake Txapelketa Nagusian parte hartu dute Marlaxka Xake Klubeko hiru jokalarik aste honetan, Donostian. Haizea Tornayk, Goretti Laportek eta Nora Lerak ordezkatu dute Hondarribiko kluba, eta “oso lan txukuna” egin dutela ondorioztatu du taldeak. Izan ere, bigarren postua eskuratu du Tornayk, seigarrena Lerak eta zazpigarrena Laportek.


Milaka lagunek bat egin zuten Goazen Plazara! Ekimenarekin

Eskualdean ere hainbat elkarretaratze eta ekitaldi egin ziren

Herrira mugimenduak Goazen Plazara! ekimen arrakastatsua burutu zuen maiatzaren 19an Euskal Herria osoko kasik 250 plazetan. 30.000 lagun inguruk hartu zuten parte euskal preso politikoek Giza Eskubideen alde Euskal Herriko plaza ezberdinetan burututako mobilizazio eta ekimen parte hartzaileetan.

Herrira mugimenduak Goazen Plazara! ekimen arrakastatsua burutu zuen maiatzaren 19an Euskal Herria osoko kasik 250 plazetan. 30.000 lagun inguruk hartu zuten parte euskal preso politikoek Giza Eskubideen alde Euskal Herriko plaza ezberdinetan burututako mobilizazio eta ekimen parte hartzaileetan.

Herrira Mugimendutik jakinarazi dutenez, «bertze behin ere, euskal presoen eskubideen aldeko aldarriak euskal jendartearen baitan atxikimendu eta babes handia duela argi geratu zen».

Larunbateko eguraldi kaxkarrak ekimen batzuk baldintzatu zituen eta egoera ezberdinetan bizi diren herritar batzuk etxean gelditu behar izan zuten, adinagatik edo haurrak dituztelako. Baina kalera ateratzera animatu zirenak umorez eta fundamentu handiz burutu zituzten ekimenak, Herrira mugimendutik aipatu zutenez.

Goazen Plazara! ekimenak erakutsi zuen badirela hamaika modu euskal preso politikoen eskubideen alde egiteko: Elkarretaratzeak, mosaikoak, flash-mob-ak, Lip Dub-ak, Herri kirolak, Elkartasun Krossak, erakusketak, bazkariak, zozketak.... Espazio ezberdinak sortuz presoen afera txoko guztietara zabaltzea lortu zuten.

Eskualdeari dagokionez, zenbait herrietan aurrikusiak zeuden ekitaldiak zapuztu zituen, baina Lesakan, Beran, Arantzan, Igantzin, Elizondon, Goizuetan edo Leitzan bereden elkarretaratzeak eta argazkiak atera zituzten.


Mozorro txapelketan izena ematerik badago oraindik Algortan

Inauteriak ospatzeko ekitaldien artean, larunbat honetarako (martxoak 8) mozorro txapelketa antolatu du, herriko 28 tabernekin elkarlanean, Algortako Jai Batzordeak. Lagun-taldeek ostiralera arte izango dute sariketan izena emateko aukera, Torrene kaleko Kantxa Kirol Moda (Morotxo) dendan. Horrenbestez, larunbatean, 12:30ean egingo dute koadrilen aurkezpena, Telletxe plazan kokatutako eszenatokian; eta ondoren, argazkia aterako zaio bakoitzari. 13:00etan abiatuko da jaitsiera bertatik eta epaileak herrian zehar egongo dira baloratzeko. Utopian zentroak prestatutako "Bi" inauterietako desfilean (14:00etan, San Nikolasetik) ere parte hartzen dutenek aparteko puntuak jasoko dituzte. Horretaz gain, egun osoa izango dute lagun-taldeek txapelketan parte hartzen duten tabernetatik igarotzeko. Horrek ere puntuak emango ditu. Gainera, zonaldez zonalde (Amezti, Kasino, San Nikolas...) aipatu taberna gehienetan zehar izango den ginkana-poteoan parte hartu beharko dute koadrilek, irabazteko aukera gehiago izan nahi badituzte behintzat. Argazkian, hainbat txiki mozorrotuta / cc-by Algortako Jai Batzordea.

Ondokoak dira lehiaketan lagundu duten tabernak: Saniko, Jolas Aurre, Ajuria, Salem, Sustrai, Algortako Batzokia, Kaixo, Etxetxu Berria, La Espuelita, Caza, Satistegi, Ekia, Trés bien, Piper´s, Getxo, Eneko, El Tanque, Charlot, Barbarella, Lainoa, Baserri, Villamonte, Mamarro, Getxo Rugby, Alkartetxe, Boga, Basagoiti 57 eta Alvarito's. Hala ere, azken sei horiek ez dute ginkana-poteoan parte hartuko.

Ostiralean umeentzako jolasak

Inauteriei asteburu honetan ekingo zaie berriro Algortan. Ostiralean (hilak 7), arratsaldez, jarduera sorta izango dute txikiek, tailerrak, txokolatada eta dantzaldia barne. Eta hurrengo egunean, larunbatarekin, ospatuko da koadrilen mozorro txapelketa; egun osoan zehar, jaitsiera, Utopian zentroaren desfilea, koadrilen bazkaria, ginkana-poteoa tabernaz taberna, elektrotxaranga herrian zehar (18:00) eta 3 gabe 2 taldeak girotutako dantzaldia (22:00etan, Telletxen) izango direla.

Gaur da bazkarirako txartelak eskuratzeko azken eguna, 7 euroren truke, Baserri eta Sustrai tabernetan zein Kantxa Kirol Modan.

Sariak

Bestalde, martxoaren 8a Emakumeen Nazioarteko Eguna denez, ohiko kalejira (19:30ean, Telletxetik) eta ekitaldia (San Nikolas plaza) ere egitarauan sartu dituzte. Azkenik, mozorro txapelketaren sari banaketa igande arratsaldean izango da Telletxen. Aurretik, umeentzako puzgarriak (12:00), ALBE Algortako Bertsolari Eskolako kideen saioa (18:00) eta txistorra-jana (19:00) egongo dira.

- 1go saria: 400 euro

- 2. saria: 250 euro

- 3. saria: 150 euro

- Sari bereziak.


Film sinopsia

'Padre no hay más que uno'

Zuzendaria: Santiago Segura. Aktoreak: Santiago Segura, Toni Acosta, Silvia Abril, Leo Harlem, Anabel Alonso, Pepa Charro, Wendy Ramos. Iraupena: 96 minutu. Generoa: Komedia. Herrialdea: Espainia. Urtea: 2019.

Javier koinatu hutsa da: ez zaizkio batere ardura etxea eta haurrak zaintzeko lanak, baina beti daki nola egin behar diren gauzak. «Ez duzu ondo antolatzen», esaten dio emazteari, «ez jarri urduri»... Izan ere, uste du emaztea erraz itotzen dela familia gobernatzen.

Errealitateari aurre egin beharko dio, ordea. Emazteak oporretan joatea erabakiko du, eta Javier 4 eta 12 urte arteko bost umerekin geratuko da etxean.

Espero den bezala, anabasa nagusituko da Javierren etxean. Egoera gero eta barregarriagoa izango da, desastre hutsa bihurtu arte. Baina hondamendiek ere badute alde on bat: bizipenak aukera emango die aitari eta seme-alabeei elkar hobeto ezagutzeko, eta, lehen aldiz, elkarrekin gustura sentitzeko.


Memoria historikoari lotutako bizipenak ikusgai jarri dituzte Foruan

Euskal Prospekzio taldeak antolatutako Oroimenez erakusketa Foruko udaletxeko bilkura aretoan ikus daiteke urtarrilaren 15era arte.

Mauro Saravia argazkilariaren argazkiekin osatuta dago erakusketa, eta memoria historikoari lotutako bizipenak kontatzen ditu. Blokeka sailkatu dute eta horietan mina nola kudeatu, desagertze baten ostean familien berreraikitzea, identitate eta jatorriaren inguruko galderen erantzuna nola bilatu eta ikerketa bat egiteak barnean dauzkan prozesu eta lan multzo ikusezinak azaltzen saiatu da Saravia.

Mugikorrerako, Oroimenez izeneko aplikazio bat ere sortu dute. Aplikazioaren bitartez, erakusketako argazkien atzean dauden beste zenbait argazki ikus daitezke, eta gaiarekin lotutako galderak ere egiten ditu. Aplikazioak modu ludikoan ikasteko aukera eskaintzen du, hain zuzen ere.


Londresen 'irmotasuna' txalotu du Gibraltarreko Gobernuak

David Cameron Erresuma Batuko lehen ministroak Mariano Rajoy Espainiako presidenteari egindako deiarekin azaldutako "konpromisoa" azpimarratu du Gibraltarreko Exekutiboak.

Espainiarekin izandako harremanetan Erresuma Batuko Exekutiboak azaldutako "irmotasuna" eskertu du Gibraltarreko Gobernuak. Bestalde, Londresek eta Madrilek mugako krisia konpontzeko "lantaldeak" sortzea adostu ez dutela adierazi du Gibraltarreko Gobernuak, nahiz eta Espainiako Atzerri ministroak kontrakoa esan.

David Cameron Erresuma Batuko lehen ministroak Mariano Rajoy Espainiako presidenteari egindako deiarekin azaldutako "konpromisoa" azpimarratu du Gibraltarreko Exekutiboak; izan ere, Cameron Espainiaren "mehatxuak" eta azken egunetan hartutako neurriak direla-eta kexatu da.

Cameronen deiari Jose Manuel Garcia-Margallo eta William Hague Atzerri ministroek izandako bilerak jarraitu dio. Gibraltarreko Gobernuaren ahotan, Londresek krisia "seriotasunez" hartu duela demostratzen du horrek.

Telefono deia

Mariano Rajoy Gobernuko presidenteak bi herrialdeen arteko harremanak eta gatazkak "zintzotasunez" konpondu behar direla helarazi dio Britainia Handiko lehen ministroari, eta Gibaltarreko aldebakarreko azken ekintzak "onartezinak" direla azaldu dio.

Britainia Handiko lehen ministroak deituta, hamar minutu iraun duen hizketaldian, Rajoyk adierazi du "Algeciraseko badian zementuzko blokeak jartzea bezalako aldebakarreko ekintzak onartezinak" direla.

Rajoyren hitzetan, Espainia eta Erresuma Batua "kideak, lagunak eta aliatuak" dira, ondorioz, "bien artean sortzen diren gatazkak zintzotasunez eta gardentasunez konpondu behar dira, nazioarteko, Europako eta herrialde bakoitzeko legaltasunaren barruan dagoen aldebiko elkarrizketan oinarrituta".

Gobernuko presidenteak Gibraltarreko agintariek sortutako tentsio egoerari lehenbailehen irtenbidea jartzeko nahia agertu dio Cameroni. Halaber, Espainian "egonezina eta kezka handia sortu" dituela jakinarazi dio, "ingurumenari eta arrantzagintza sektoreari kalte egin dielako".

Espainiako hiru arrantzale atxilotu dituzte Gibraltarren

Gibraltarreko Poliziako agenteek Espainiako hiru arrantzale atxilotu dituzte, tabako-kontrabandoagatik, Gibraltarreko Gobernuak ohar batean jakitera eman duenez.

Atxiloketa asteazken honetan izan da, 04:00etan, agenteek 'San Frantzisko' arrantza-ontzia atzeman eta gero.


'Death Proof' filma, 22:00etan, ETB2n

Quentin Tarantinok zuzendutako akziozko thriller honek aktore zerrenda paregabea du, bertan agertzen dira, esaterako Kurt Russel, Rosario Dawson edota Vanessa Ferlito, esaterako.

Death Proof (2007) filma izango da ikusgai gaur ETB2n. Quentin Tarantino handiak zuzendutako film honek aktore zerrenda luze bezain paregabea du. Aktore horien artean, besteak beste, honakoak nabarmendu daitezke: Kurt Russel, Rosario Dawson, Vanessa Ferlito, Zoe Bell eta Sydney Tamiia Poitier.

Bi zatitan banatutako beldurrezko pelikula bat da, eta biak daude Hollywoodeko bi izen handik zuzenduta: Quentin Tarantinok zuzendu du bata eta Robert Rodriguezek, bestea.

Hiltzaileen inguruko akziozko thriller honen zatietako batek Mike Espezialista (Kurt Russel) du protagonista, errepideko psikopata bat. Neska gazteak hiltzea gustuko duen hiltzaile baten istorioa kontatzen du. Filmaren beste zatia neska talde baten ingurukoa da; Julia, Arlene eta Shanna taberna batean elkartu dira beraien mutil-lagunekin zerbait hartzeko asmotan guztiak batera asteburu pasa joan aurretik.

Death Proof filma gaur izango da ikusgai, 22:00etan, ETB2n.


Bergara eta Elorregi arteko bidegorria itxita egubakoitzera arte

Bergarako Udaletik adierazi zutenez, Bergara eta Elorregi arteko bidegorria egubakoitza bitartean itxita egongo da. 2.549 metroko luzera duen bidegorrian artapen lanak egiten hasi dira eta, beraz, egun hauetan 08:00etatik 17:30era bitartean itxita egongo da erabiltzaileentzat. Zapatutik aurrera, ohiko moduan erabili ahal izango da. Bergarako Udalak barkamena eskatu nahi du txukuntze lanek sor ditzaketen eragozpenen aurrean.


Nekazaritza Politika Bateratuari buruzko jardunaldia Baztanen

Joan den irailaren 27an, Nekazaritza Politika Bateratuari buruzko EHUko udako ikastaroa izan zen Elizondon. Baztango alkatea den Joseba Otondorekin, solastu gara.


Terrazen edukiera handitzen ahaleginduko da udala, "ahal den neurrian"

Udala kasuz kasu ari da aztertzen tabernetako terrazen handitzea irekierari begira. "Ahal den neurrian, eta betiere segurtasun distantziak bermatuta", terrazen edukiera handitzen saiatuko dela jakinarazi du.

Azkoitian 30 establezimenduk dute terraza eta agindutako murrizketekin ateak irekitzeak ez ditu guztiak konbentzitzen. Udala denekin harremanetan jartzen ari da telefono dei bidez, zer asmo duten jakiteko eta mahai kopurua handitzeko aukerarik dagoen aztertzeko. Zenbait taberna biharko egunaren zain daude datorren astelehenean ireki ala ez erabakitzeko. Izan ere, bihar bozkatuko da kongresuan alarma egoeraren luzatzea, eta ezetza aterako balitz testuingurua aldatu egingo litzateke.

Udalak martxoaren 14an agindu zuen terrazak ixtea, alarma egoera dekretatu baino ordu batzuk lehenago. Ordutik, kafetegiak, tabernak eta jatetxeak itxita egon dira. Eta udalak iragarri zuen ez duela terraza tasarik kobratuko establezimenduak itxita egon diren denboraldian. Hala ere, aurreikuspenak betetzen badira, segur aski maiatzaren 11n zabaldu ahal izango dituzte terrazak %50eko edukiarekin, deseskaladaren lehenengo fasean, alegia.

Kanaria eta Balear uharteetan ostalariek hartu behar izan dituzten neurriak erreferentzia gisa hartuz gero, mahaien artean gutxienez bi metroko distantzia egon beharko du eta taldeak gehienez hamar pertsonakoak izango dira. Gainera, bezero baten eta beste baten artean mahaiak eta aulkiak desinfektatu beharko dira eta ezingo dira menuen karta, ezpainzapitako edo partekatzen den bestelako artikulurik erabili.


Laura Perez (Ahal Dugu): "Gu ez gaude lan eskaintzaren aurka; berrikusteko eskatu dugu"

Azken urteetan hezkuntza publikoan eman diren murrizketek kezkatuta eskatu du Ahal Dugu-k, Laura Perez idazkari nagusiaren arabera, Nafarroako Hezkuntza departamenduak proposatu duen lan eskaintza publikoa "berrikustea". Ez daudela kontra zehaztu du, baina informazio gehiago eskatu du, "eskaintza egoki bat" egiteko. Euskadi Irratian eginiko elkarrizketan egin ditu adierazpen horiek.

Perezen ustez irakasle plaza gehiago behar dira bai euskarazko bai gaztelaniazko hezkuntzan. Hala ere, ez daki zehazten zenbat postu behar diren. Horregatik eskatu diote informazioa Gobernuari.

Dena dela, aitortu du azken urteeetan hezkuntzan ez dela politika eraginkorrik abiarazi euskararen alde.


Herriaren alde egindako lana eskertuz

Bestak antolatzen emandako laguntza eskertuz, Elizondoko herriak bazkari batera gonbidatu zituen abenduaren 4an Antxitonea trinketean. Bat edo bertze faltako ziren, eta alde horretatik, barkamena eskatu diete gonbidatu gabe gelditu zirenei, baina gehienak han izan ziren: 80 pertsona inguru bildu ziren salda, piperrada, bildotsa (txilindron eta errea) eta euskal pastela jateko. Ondotik fanfaremifa fanfarrearekin eta herriko bi bertsolari gazterekin poteoa egin zen ostatuetan barna. Elizondoko herriak eskerrak eman nahi dizkie herriaren alde lan egiten duten guztiei!


Orioko gaztetxoek hiru garaipen lortu dituzte Gipuzkoako Batel Txapelketan

Atzo arratsaldean jende ugari bildu zen plazan, estropalarien garaipenak ospatzeko egindako alironean.

Atzo goizean, igandearekin, Gipuzkoako Batel Txapelketako finalak jokatu ziren Pasai Donibanen. Jardunaldia ona izan zen Orioko estropalari gaztetxoentzat, hiru bandera irabazita itzuli baitziren etxera. Neskek infatiletan eta promesen kategorietan lortu zituzten garaipenak, eta mutilek, infantilen estropada irabazi zuten.

Garaipenak ospatzeko, atzo 19:30etan alirona egin zen herriko plazan, eta jende ugari juntatu zen. Pasai Donibanen lortutako hiru banderez gain, estropalariek laugarren bat ere atera zuten udaletxeko balkoira: lehengo astean kadete neskek irabazitako Gipuzkoako Batel Ligakoa, hain zuzen ere.

Azpian, garaipenak lortu zituzten tripulazioetako estropalarien izenak eta denbora ofizialak:

Infantil neskak

Arraunlariak: Saioa Olasagasti, Joana Lertxundi, Nahikari Estevez, Nagore Iturralde, Haizea Gozategi (patroia)

Ordezkoak: Ainhoa Garcia, Maria Alejandra Gonzalez, Idoia Fernandez, Hodei Aizarnazabal (patroia)

Kadete neskak

Arraunlariak: Laida Romero, Rosa Atorrasagasti, Maddi Alkain, Jenni Rodriguez, Joana Lertxundi (patroia)

Ordezkoak: Sarai Idigoras, Intza Erkizia, Leire Iturralde, Arhane Azkue, Uxue Eizagirre, Ainara Bravo, Ana Manterola, Haizea Gozategi (patroia), Saioa Olasagasti (patroia)

Infantil mutilak

Arraunlariak: Eneko Tamayo, Gartxot Atorrasagasti, Oihan Manterola, Erik Azkue, Hodei Aizarnazabal (patroia)

Ordezkoak: Ugaitz Astigarraga, Julen Uranga, Oier Ikatzeta, Imanol Sarasua, Aimar Arruti, Iker Rojo, Aratz Salsamendi, Martin Alberdi, Joana Lertxundi (patroia), Saioa Olasagasti (patroia)


Euskara Batzordearen ohiko bilera hilaren 19an egingo dute

Oiartzungo Euskara Batzordearen bilera prestatu du udalak hilaren 19rako (osteguna). 17:30ean hasiko da, Manuel Lekuona Bibliotekako ganbaran. Denera, hamasei gai izango dituzte aztertzeko batzordekideek. Hainbat esparrutan euskararen erabilera, ezagutza eta zabalkundea bermatzeko diru laguntzei buruzkoak dira gehienak.

Besteak beste, euskararen aldeko jaialdietarako (Kilometroak, Nafarroa Oinez, Herri Urrats…) diru laguntzen berri emango dute batzordeko buruek. Horrez gain, euskarazko hedabideei eman beharreko laguntzen gaia ere landuko dute.


'Ayudas+Justas'ek 41.000 sinadura aurkeztu ditu Legebiltzarrean

Ekimenak aurrera egiteko “datozen hauteskundeetan babes handia” jasotzea eskatu du Javier Maroto alkateak.

Diru-sarrerak bermatzeko errenta jaso ahal izateko baldintzak gogortzea eskatzeko 41.208 sinadura aurkeztu ditu gaur ?Ayudas+Justas? plataformak Eusko Legebiltzarrean.

Proposamenari emandako babesa eta hauteskundeak ?nahastea? errefusatu du Javier Maroto Gasteizko alkateak, baina ekimenak aurrera egiteko ?datozen hauteskundeetan babes handia? jasotzea eskatu du.

Atxikimenduak Ganberan utzi eta gero, sinadurak aztertuko dituzte eta onartzen baldin badituzte tramitazio parlamentarioa hasiko da. Bizitzeko baimenik ez duten, Euskadiko erroldan bost urte eman ez dituzten eta delituengatik zigortutako pertsonak diru-sarrerak bermatzeko errentatik at uztea planteatzen du herri-ekimenak.

Sinadurak aurkeztu eta gero, ustezko ?iruzurrari? aurre egiteko diru-sarrerak bermatzeko errentaren araudia aldatzea beharrezkoa dela berriz esan du Marotok.

Herri-ekimenak aurrera egiteko ?datozen hauteskundeetan babes handia? jasotzea eskatu du Marotok. EAJ, PSE, EH Bildu eta UPyDko ordezkari ?askok isil-gordeka arrazoia? eman diotela ziurtatu du Gasteizko alkateak.


Bilduk batzartzeko eskatu die EAJri, Aralarri eta EBri

Azkenean Bilduren hautagai-zerrendak bertan behera uzten badituzte gainerako alderdi politikoek zer egingo duten jakitea da bilera horren helburua.

Bilduk abian jarri ditu zenbait alderdi politikorekin bilerak egiteko harremanak, Estatuko Abokatutzak bere zerrenda guztien aurka egin ostean, zenbait alderdik Europa Press albistea agentziari jakinarazi diotenez.

EAJrekin, Aralarrekin eta Ezker Batuarekin jarri dira harremanetan, eta EBk bileran izango dela baieztatu du. Bilduren hautagai-zerrendak azkenean bertan behera uzten badituzte gainerako alderdi politikoek zer egingo duten jakitea da bilera horren helburua.

Estatuko Abokatutzak hauteskunde-helegitea aurkeztu du gaur arratsaldean Auzitegi Gorenean Bilduren (EA/Alternatiba) 254 zerrenden aurka egiteko, “legez kanpoko ezker abertzalea hauteskundeetan egoteko bide formala" direla uste baitu.


Net Hurbil: Txetxeniako sua zabaltzen ari da Ipar Kaukaso osora

Mosku hirian argitaratzen diren kazeta batzuk ari omen ziren abisatzen Ipar Kaukaso aldean egoera gogorra zela. Baina inor gutxik espero zuen urriaren 13an Naltxik-en -Kabardino-Balkariako hiriburuan- halako guda gertatzea.

«Benetako gerra lehertu zen hogeita lau orduz Naltxik herri lasaian, Elbruz mendi magalean, eski sasoia prestatzen ari zirenean», idatzi zuen beranduago Ivan Sukhovek Moskuko Vremia Novostiei egunkarian. Tiro hotsak gero eta ohikoagoak dira inguru haietan, bertako tropek ekintzaile klandestinoak «likidatzeko» operazioak bezala, baina ez zegoen indarrean ez larrialdi eta ez setio legerik.

Kazetari horri egokitu zitzaion gertutik ikustea irail bukaeratik Errusiako armadak Ipar Kaukasoko bost errepublikatan egiten zituen maniobra izugarrizkoak. «Egunetan, blindatuak eta soldaduz bezala komunikazio materialez betetako Ural kamioiak batera eta bestera ikusten ziren lautadako bideetan. Mendiek tiro ariketa ikusgarrien dekoratua ziruditen. Errepublika horietako batzuetatik ibili nintzen egun haietan. Eta 58. Armada sendoa han ikusirik, pentsatu nahi izan nuen azken urteotan hor jazo diren ameskaiztoetakorik gehiago ez zela jazoko». Alegia, ez zela berriro ikusiko Grozniko txikizioa edo Beslan-go eskolako sarraskia bezalakorik.

Areago dio kazetari horrek: urri hasieran Kabardino-Balkarian zabaldu zela terrorista islamiarrak Naltxikeko aireportua erasotzekotan zebiltzala, han hegazkin bat harrapatu, leherkariz bete eta airez Moskura abiatzeko. Gezurra badirudi ere, zurrumurrua egia bilakatu zen. Urriaren 13an Naltxikeko hainbat egoitza ofizialen kontra su egin zuten 217 ekintzaileek ezin izan zuten aireportua konkistatu, eta egun beteko tiroketetan erasotzaileen kasik erdiak bertan gelditu ziren hilda edo zaurituta. Baina Sukhov kazetaria ez du horrek askorik kontsolatu.

Oso albiste txarra baita Naltxikekoa Ipar Kaukasoko ekialdea bake eremua zela sinetsi nahi zutenentzako. Horrela jakin da nola Kabardino-Balkarian azken aldi honetan sarri entzuten diren leherketa eta tiro hotsak, eta inork aitortu gabeko setio egoeran bizi direla bertan. «Ezin dugu ukatu, lurralde hau gainerako Errusiatik etenda dago, hemen ez dute jadanik legeek edo ohiturek agintzen, gizon armatuen gogoak baizik». Aurtengo eski denboraldia askok nahi baino hotzagoa izango da hainbeste turista errusiar biltzen zituen Kaukaso mutur honetan.

Naltxikeko gertakizunen ondoren aztertzaile asko ohartu da beste eraso bat Kaukasoko edonon gerta daitekeela, izan Txetxenian, Inguxian, Kabardino-Balkarian... Inork horretaz duda egiten badu, irakurtzea dauka Txetxeniako gobernuko lehendakari-orde eta erresistentziako buruzagi Shamil Basaiev-ek Naltxikeko erasoez idatzi duen errebindikazioa: «Alhamdulillah (Goratua bedi Jainkoa), Allahren laguntzarekin, Kaukasoko fronteko Kabardino-Balkaria sektoreko mujahidinek (gudariek) 2005eko urriaren 13an Naltxik hirian maila handiko eraso operazioa burutu dute errusiar inbaditzaileen eta haien zerbitzarien kontra».

Shamil heroia mende eta erdi geroago

Ipar Kaukasoa politika aldetik Errusiako Federazioaren zati da, eta bertan Hegoaldeko Eskualde Federalean dago sartuta. Eskualde horretan Krasnodar Krai eta Stavropol ere sartzen dira, baina Ipar Kaukasoa izenaren pean errepublika autonomo hauek aipatu ohi dira: Adigei, Karatxai-Txerkesia, Kabardino-Balkaria, Ipar Osetia, Inguxia, Txetxenia eta Dagestan. Kaukaso mendiak iparraldeko lautadetarantz makurtzen diren magaletan lerro bat osatzen dute errepublika horiek Kaspio itsasotik hasi eta Mediterraneo-Isaso Beltzeraino, hegoaldetik tarte batean Azerbaijan eta gainerako luzera osoan Georgia kristaua daukatelarik. Ipar Kaukasoa bezala Georgia, Kaspiotik Europara eta Errusiara petrolioa ateratzeko bidean daude erdiz erdi.

Zergatik ari da orain zabaltzen Txetxeniako sua ondoko errepubliketara? Errusiak nazioarteko terrorismo islamiarraren esku beltza aipatzen du, eta definizio horretan bere inguruan bildu ditu Mendebaldeko potentziak. Dena, Al Kaida eta musulman wahabien dirua. Alderantziz, askok ikusten du Kaukasoko liskar horietan Errusiak azkenaldi honetan hor egin dituen txikizioen erantzuna. Ivan Sukhov kazetariak adibidez: «Hemen, azken urteotan, ditxosozko mehatxu terrorista internazionalaren kontrako borrokak ekarri du inongo legek justifikatu ezin duen bortizkeria itsua. Hona ondorioa: gure garaipenen alboko eragina («collateral damage») are beldurgarriagoa da erasotzen duguna bera baino. (...) Preso hartutako gizon batzuei, gehienetan haiei aurpegiratzeko erlijioarekiko zaletasunaz gain ezer ez egon arren, pedagogia handiz galdetzen zieten militar errusiarrek: æEta orduan zer, noiz hasi behar duzue erlijioaren aldeko gerran?Æ. Sekula armak hartzerik pentsatu ez zuten gizon hauei horretara bultza egin nahi baliete bezala. Baina gero espero zitekeen erantzuna iritsi denean, ezustekoa handia jaso dute».

Lekukotasunak ugari eta gogorrak dira. Errusiako Batzorde Islamiarraren lehendakari Geidar Djemalek salatu du: «Gure anai-arrebak arrestatu eta elektrizitatez torturatzen dituzte. Mailu kolpez lehertzen dizkiete hatzak, azazkaletan orratzak sartzen (...) Musulmanak direlako, besterik gabe».

Ikus dezagun Shamil Beno-ren analisia. Txetxeniako lehen gobernu independentistan -Dudaiev lehendakariarekin- ministro izan ondoren, errusiarren aldera pasatu zen eta Vladimir Putinek indartutako Khadirov-en gizon bihurtu. Gaur Errusiako Ondare Islamiarra deitzen den mugimenduaren buruzagitzan dago, eta dio Ipar Kaukaso osoan Hamas antzeko mugimendua ari dela antolatzen. Zertan oinarrituta?

«Lehen arrazoia boterearen ustelkeria da. Honek herritarrak beren kasa antolatzera daramatza beren arazoak konpontzeko». Benok Kaukaso osoan gazteak ikusten ditu kale eta plazetan bildu eta eztabaidatzen. Ordu luzez, langabezia %50az goiti dagoelako. «Inork ez du erreparatzen zertan ari diren gazte horiek». Agintea hankaz gora dago, inork ez omen du zergarik pagatzen eta ekonomia ez arautua funtzionarioei eta lekuko agintariei eskupekoak ordaintzearen gainean dago eraikita.

«Erlijioa hemen funtsezkoa da, horrek mobilizatzen du» esan du Shamil Benok, eta Ipar Kaukasoan jendeak ezagutu dituen bi egitura bakarrak komunismo sobietikoa eta islama direla. Txetxeniako gaietarako Putinen aholkulari den Benok baditu arrazoi praktikoak analisi hori egiteko: Hamas beldurgarria aipatzean Errusiako erreformistei (eta Putini) laguntza eskatzen diela esan daiteke bere posizioa sendotzeko. Baina Ipar Kaukasoaren iraganean ere baditu sustraiak azken urteotako mugimendu honek.

Izan ere, XIX. mendean militar errusiarrei hortzak erakutsi eta luzaz aurre egin zien Shamil buruzagiak ikuspegi islamiarra zuen eta Ipar Kaukasoa bere etnia guztiekin izaki politiko bakartzat hartzen omen zuen. 1859an menderatu zuten errusiarrek Shamil.

Mende eta erdi beranduago, Shamil berri batek -Shamil Basaievek- fronte bakar batean bildu nahi ditu etnia ezberdinetako zazpi milioi ipar kaukasiarrak. Valdimir Putinek fronte bakar bateko kide legez lehertarazten ditu.

http://www.argia.eus/nethurbil helbidean, gai honi buruzko informazio gehiago eta Interneteko loturak.


Armintzako itsasertza garbituko dute larunbatean

Mare Fondum urpeko jardueren kluba, ASUT Armintzako urpeko taldea eta Cabo Billano arraun taldea Surfrider Foundation Europe gobernuz kanpoko erakundeari batu zaizkio makro-hondakinen aurkako ekintza antolatzeko. Larunbat honetan, uztailak 24, urpeko garbiketa egingo dute goizeko 10etatik aurrera, Armintzako portuan. Zabor horiek giza jardueratik eratorritako eta itsas lasterrek itsasertzera eramaten dituzten hondakinak dira, azaldu dutenez. Nazio Batuen Erakundearen arabera, ozeano kilometro bakoitzeko 120.000 plastiko zati daude ur azalean eta ozeanoetako leku batzuetan, sei aldiz plastiko gehiago dago planktona baino. Argazkian, Armintzako portua / © Lemoiz.net.

"Hondartzak garbitzea beharrezkoa da, kutsadura horrek faunan eta floran daukan eragina murriztu ahal izateko. Baina udalentzat garestia izaten da eta bioaniztasunarentzat kaltegarria", azaldu dute ekimenaren antolatzaileek. Mare Fondum eta ASUTeko urpekariek portua garbituko duten bitartean, Cabo Billanoko gazteek eta laguntzaile guztiek hondartzan dauden hondakinak bilduko dituzte.


Ingurumen Zuzenbideko aditu baten ezagutzak

Thays Ricarte brasildarrak ingurumenari buruzko hitzaldia eskainiko du gaur, 20:00etan, Berrobiko San Andres eskolan

Berrobi Bizia ekimenaren baitan bisitatuko du Berrobi Thays Ricartek. Bera Zuzenbidean Graduatua da eta Tarragonako Centre d'Estudis de Dret Ambientalen Ingurumen Zuzenbideko Masterduna da. Hitzaldiaren helburua ingurumenari lotutako gatazka ezberdinei buruz eztabaidatzea da.

Gaia oso zabala izan badaiteke ere zenbait kontzeptu argitzen saiatuko dira antolatzaileen esanetan: zaharkitze programatua, ingurumen justizia, eta ekofeminismoa, besteak beste. Hitzaldian hizkera «ulerkor eta erraza» erabiliko da, edozein profileko herritarrek uler dezaten. Eta hortaz, gonbite zabala egin dute Berrobin, bertan parte hartzeko.


Turroiak eta bonboiak, bihar

Turroiak eta bonboiak egiten ikasteko Zilegi Eskola antolatu du bihar, AEK euskaltegiak. Ana Corcolesen eskutik izango da saioa, 18:30etatik 20:30etara, Biterin.


HIRU3 komunitateak diskoa kaleratu du!

"3TXULO" saioko protagonistak dira abeslari hamar kantuz osatutako diskoan. Durangoko Azokan aurkeztuko dute lana, baina eskuragai dago jada Elkar dendetan.

HIRU3 komunitatearen disko berria kalean da dagoeneko. Hamar kantuz osatutako lanak "3TXULO" saioko hainbat kantu ezagun biltzen ditu; ‘Bota 5ekoa‘, ‘Lotaratu’, ‘Plisti-plasta’, ‘Zori, Zorionak’ eta ‘3TXULO!’, besteak beste.

2ttor, 4ra, Xbel eta izeba Kattalin fin aritu dira kantuan, eta zuk ere eurekin batera behar den moduan abesteko, kantu guztien letrak ere jasotzen ditu disko honekin batera doan liburuxkak.

Hartu parte lehiaketan eta lortu diskoa doan!

Azaroaren 21etik abenduaren 2ra bitartean, egunero erakutsiko dugu diskoa "3TXULO" saioan, baina, egun bakoitzean leku batean egongo da kokatuta. Zure lana honakoa izango da: esaguzu saioan zein egunetan eta non ikusi duzun diskoa, eta baliteke zuretzako izatea! Egunero disko bat zozkatuko dugu. Astelehenetik aurrera jarriko dugu martxan lehiaketa webgunean, beraz, ez galdu aukera, hartu parte eta lortu zurea!

Durangoko Azokan aurkezpena

Diskoa eskuragai dago jada Elkar dendetan. Gainera, Durangoko Azokan egingo da aurkezpen ekitaldia, Saguganbaran, abenduaren 6an, 14:00etan. Aurretik, 12:30ean hasita, Durangoko Azokan bertan, Elkar argitaletxearen standean izango dira "3TXULO" saioko protagonistak diskoak sinatzen.

Aurrerago ere izango ditugu hitzordu gehiago. Beraz, adi-adi egon!


Begi batekin Valentziara begira

Eurokopako neurketa erabakigarria du etzi Uxuek, eta litekeena da Bartzelonaren aurka bete-betean ez jokatzea

Egutegiak baditu bere tranpatxoak, garai kritikoak, eta urtarril bukaerakoa halakoxea da Uxue Bilbo Basketentzat. Ligan Bartzelona eta Real Madrilen aurka jokatu beharko du jarraian —eta galduz gero zortzi onenen multzoan pausoa galtzeko arriskua du—, baina bien artean partida garrantzitsuagoa jokatuko du: Valentzia Eurokopan. Jakina, denak irabaztea da helburua, baina zer egin aukeran? Gaurko partidan indarrak gorde, eta etzi bete-betean jardun, Valentzian? Edo Bartzelonan irabazten saiatu, eta ondoren etor litezkeen zehar kalteak alboratu?

Katsikarisena da erantzuna: «Ez da posible partida batean indarrak gordetzeko intentzioarekin kantxaratzea. Guk, behintzat, ez dakigu nola egiten den hori, eta irabazteko helburuarekin ekingo diogu». Partidaren bilakaerak argi gehiago eman diezaioke zalantzari: «Saiatu arren garaipena ezinezkoa dela ikusten badugu, hurrengo partidan pentsatzen hasiko ginateke. Halakorik ez gertatzea espero dut, halere».

Agian, bai. Bartzelonak egurrean jokatzen dituelako partida denak. Horretarako du 12-13 jokalariko talde sakona, nekerik ez pilatzeko. Bizkaitarrak zazpi-zortzi lagunekin ari dira, lauzpabost 30 minututik gora jokatzen ari dira, eta horietako batzuek 30 urteak ondo beteak dituzte. Merezi al du Bartzelonaren aurka behartzea, erabakigarria izango ez den garaipen bat lortzeko?

Uxue gai da Bartzelonan irabazteko. Baina Bartzelona aurkari gaiztoa da. Ostegunean hankapean ibili zuen Baskonia, gasteiztarrek errenkadan 17 garaipen bazeramatzaten ere. Ligan Euroligan bezain ondo ez dabiltzala esaten da etengabe, baina ezin fio Xavi Pascualen taldearekin, oso talde indartsua baita. Gainera, badirudi Navarrorekiko zuten mendekotasun hori arindu egin dela, eskolta fisikoki justu samar dagoelako, eta taldekideek hartu behar izan dutelako erantzukizuna. Gasteizen Ingles eta Mickeal izan ziren onenak.

Bere bi joko antolatzaileen sasoi bikainari etekina ateraten ari da Uxue. Raul Lopezi, batez ere. Viceko aztia bikain ari da azken asteotan, baina gaur ehiza zakur trebea izango du aurrez aurre zaintza lanean: Victor Sada.

BARTZELONA-UXUE B. B.

Txapelketa. ACB ligako 19. jardunaldia.

Bartzelona Regal. Huertas, Sada, Jasikevicius, Navarro, Ingles, Rabaseda, Mickeal, C. J. Wallace, Erazem Lorbek, Jawai eta Tomic.

Uxue Bilbo Basket. Raul Lopez, Zisis, Pilepic, Sergio Sanchez, Roger Grimau, Vasileiadis, Mumbru, Hervelle, Hamilton, Samb eta Rakovic.

Sailkapena. Bartzelona 6. da: 10-8 (+128); Uxue Bilbo Basket 4.: 12-6 (+93).

Tokia. Palau Blaugrana (7.500 ikusle).

Ordua. 12:00 (ETB 1).


Edorta Barruetabeñak idatziriko 'Pixi Post eta opari-emaileak' estreinatuko dute gaur

Edorta Barruetabeña durangarrak idatziriko gidoian oinarrituriko animazioko filma da Pixi Post eta opari-emaileak, Gorka Sesmak zuzendu duena.

Barton Films taldeak ekoitziriko animazio lana estreinatuko dute gaur. “Gabonetako istorio urbanoa da. Gure gaur egungo umeek Gabonetako jeinu ezberdinei eskatzen dizkiete opariak eta bizi duten egoera horri lotutako istorioa kontatu nahi genuen”, azaldu du gidoilari durangarrak.

Gabonetako jeinuen foroak Monopolish jeinua botatzea erabaki zuen Gabonetako jeinu bakarra izan nahi zuelako. Mendeetan zehar Monopolish gizakien artean ezkutaturik bizi izan da eta mendeku plana prestatzen ari da jeinu bakarra bihurtzeko. Jeinuek Gabonak defendatzeko Pixi Post elfo gaztea aukeratzen dute.

Edorta Barruetabeña durangarrak esperientzia luzea dauka animazio filmen gidoiak idazten, eta bertan, hainbat balore transmititzen ditu. “Globalizazioaren ondorioz kultura batzuk besteen lekua hartzen dute. Pelikula honetan aniztasuna aberasgarria dela eta gauzak egiteko modu bakarra inposatu nahi dutenei aurre egin behar diegula planteatzen dugu”.

Euskal Herriko hamar zinema aretotan estreinatuko da eta estatuko hogeita hamar inguruk eskainiko dute Pixi Post eta opari-emaileak, “Eskari handia izan dugu estatuan eta oso pozik gaude”, aitortu du Barrietabeñak.


Otsailean argitaratuko du WASek 'Gau Ama' diskoa

Oraindik ez dute bira aurkeztu, baina dagoeneko aurreratu dute uztailean Bilbao BBK Live jaialdian arituko direla.

Nahiz eta euskal musikari askok urte bukaera hautatzen duten disko berriak aurkezteko, WAS talde getxoztarrak otsailean argitaratuko du Gau Ama estudioko lan berria. Aurreikusitakoaren arabera, hain zuzen, hilaren 12rako egongo da eskuragarri We Are Standard zenaren berriena.

Hamar urteko ibilbide luzean, besteak beste, "The First Girl Who Got A Kiss Without A Please" edota "Other Lips, Other Kisses" kantuekin publikoaren onespena lortu dute. Gainera, The Velvet Underground eta The Clash taldeen abestiak moldatzeko gai izan dira urteen joan-etorrian.

Dena den, badirudi aurki iritsiko den lan berrian musika elektronikoaren aldeko apustua egin dutela, batik bat. (Entzun aurrerapen-kantua).

Kontzertuak

Behin diskoa esku artean dutela, taula gainera igoko dira bizkaitarrak. Oraindik ez dute bira aurkeztu, baina dagoeneko aurreratu dute otsailaren 13an Bartzelonan arituko direla.

Halaber, duela aste batzuk iragarri zuten Bilbao BBK Live jaialdia bisitatuko dute, uztailean.


Aerorumba klase berezia, debalde

Ikusi eta Ikasi zentroan, Aerorumba klase berezia antolatu dute bihar. Emakumeen Egunaren harira antolatu dute, eta beraz, debalde izango dela jakinarazi dute. Ordutegia: 10:30-12:00.


«Abuztura bitartean 2,5 milioi euroko galera izatea aurreikusten dugu tokiko hedabideok»

Toki komunikabideen diru-iturri propioak «ia desagertu» egin direla azaldu du Jone Guenetxea Arrindak (Abadiño, 1978), Tokikom erakundeko presidente eta Durangaldeko Anboto astekariko zuzendari denak. Tokiko hedabideetan interneteko audientziak gorakada nabarmena izan duenean, «oso kezkatuta» azaldu da, ikuspuntu ekonomikotik: «herritarrak gero eta informazio gehiago kontsumitzen ari diren sasoi honetan, diru-iturri propioak inoiz baino gehiago murriztu zaizkigu».

Tokiko hedabideek kezkaz begiratzen diote etorkizunari. Koronabirusaren krisiak sektore guztiak kolpatu ditu, eta hedabideena ez dela salbuespena izan dio Jone Guenetxea Arrindak. Euskerazko toki komunikabideak batzen dituen Tokikom erakundeko presidentea da Guenetxea, eta baita Durangaldeko Anboto astekariko zuzendaria ere.

Toki komunikabideek bizi duten egoeraren berri eman du: «diru-iturri propioak ia desagertu egin dira. Eta txanponaren beste aldean daude, toki komunikabideok egun hauetan lanean jarraitzeko egin dugun ahalegina, eta adudientzietan izan dugun igoera».

«Herritarrek jakin nahi izan dute egunerokotasunean krisi honek nola eragiten dien, eta informazio hori eskuratzeko, tokiko hedebideetara jo dutela uste dut»

Kazetaritzaren ikuspuntutik, nola daramazue lana?

Gurea jarduera esentzial bat izanda, ez dugu etenaldirik izan. Gainera, informatzeko bokaziotik, inoiz baino tinkoago eutsi diogu produkzioari. Herritarrei informazio fidagarria zintzotasunez helarazteko konpromisoa berretsi dugu. Albiste faltsuak gero eta ugariagoak diren informazioaren mundu honetan, hedabideon lana oso beharrezkoa da. Herritarrek jakin nahi izan dute egunerokotasunean krisi honek nola eragiten dien, eta informazio hori eskuratzeko tokiko hedabideetara jo dutela uste dut.

Audientziek zenbat egin dute gora?

Webguneko audientzia nabarmen igo da Kronikan, baita gainerako tokiko hedabideetan ere. Kronikaren kasuan, aurtengo otsaileko datuekin konparatuz, apirilean audientzia %72 igo da webgunean, eta iazko apirilekoekin alderatuz, %77. Krisiaren hasieran gaitzak gogorren jo zuen eremuetan egin zuen audientziak gora. Alearen (Araba) eta Geuriaren (Basauri) adibideak hortxe ditugu. Orokorrean, euskal hedabide guztion kontsumoak gora egin du interneten. Tokikoon kasuan, Tokikomeko hedabide guztion trafikoa batuta %97ko igoera izan dugu, iazko sasoi honetako datuekin alderatuz. Hau da, bisitak bikoiztu egin dira. Krisi aurreko audientziekin alderatuz, berriz, %60tik gora hazi da audientzia. Datu horiek ondo egindako lanaren adierazgarri dira. Tokikook argi erakutsi dugu funtzio sozial garrantzitsua betetzen dugula, gure komunitateari informazio fidagarria helaraziz. Nik neuk ere euskal hedabideon informazioa inoiz baino gehiago kontsumitu dut, eta irakurle bezala, aitortu behar dut eduki benetan interesgarriak ikusi ditudala. Alde horretatik, pozik egon gaitezkeela uste dut.

Ikuspuntu ekonomikotik, krisiak nola eragin du tokiko hedabideetan?

Oso kezkatuta gaude. Krisi honek sektore guztiak kolpatu ditu, eta gurea ez da salbuespena izan. Herritarrak gero eta informazio gehiago kontsumitzen ari diren sasoi honetan, diru-iturri propioak inoiz baino gehiago murriztu zaizkigu. Publizitatean kolpe haundia jaso dugu. Kontuan izan, publizitate aldetik, tokiko hedabideok tokiko komertzioarekin lotura estua dugula. Publizitate eta zerbitzu salmentak minimoetara jaitsi dira, egun batetik bestera. Tokikomeko bazkide garen 25 entitateok, aurreikuspen bateratu bat egin dugu. Ikerketa horren arabera, tokiko komunikabideon fakturazioa %72 murriztu da. Kasu batzuetan %80ra ere iritsi da. Toki komunikabideok abuztura bitartean 2,5 milioi euroko galera izango dugula aurreikusten dugu. Irailetik aurrera ez dakigu zer gertatuko den, baina ez gara oso baikorrak. Hala ere, beste egoera zail batzuk gainditu ditugun moduan, honi ere elkarlanean egingo diogu aurre.

«Diru-laguntzetan ez dugu jaitsierarik espero. Inoiz baino gehiago da politika egiteko momentua, eta inork ez du zalantzarik tokiko hedabideen esentzialtasunaz»

Diru-laguntzetan jaitsierarik izango duzue?

Ez dugu jaitsierarik espero. Hala ere, udalen batek izan dezake tentazioren bat, beraien diru iturriak ere murriztuko direlako. Baina inoiz baino gehiago da politika egiteko momentua, eta inork ez du zalantzarik tokiko hedabideen esentzialtasunaz. Instituzio batzuek adierazi digute laguntzei eusteko borondatea; adibidez, Aldundiek eta Jaurlaritzak. Zenbait kasutan hiru urterako sinatuta daude laguntza horiek. Ez dugu murrizketarik espero, ez genuke ulertuko. Badakigu instituzioentzat ere sasoi zaila dela. Hala ere, azken urteotan egonkortzera bidean eman ditugun pausoak kontuan izanda, espero dugu laguntza horiei eustea. Gure diru-sarrerek bi hanka dituzte: sarrera propioena (batez ere publizitatea), eta diru-laguntzak. Sarrera propioak minimoetan egonda, instituzioek badakite diru-laguntzei eustea dagokiela. Tokikomeko hedabideek kontatzen dute erakunde publiko guztien laguntzarekin, eta laguntza guztiei eutsita ere, erabaki drastikoak hartzera derrigortuta egongo dira, hainbat euskal hedabide.


Europa erdian pedalkadaka

Hiru lagun ataundarrek – Joxeluis Gorostizu, Joxerramun Munduate eta Jexux Aizpurua – mila kilometroko opor-txangoa egin dute Danubio ibaiaren sorburutik Viena hiriburura.

Ataungo lagun talde batek urteak darama Europa bizikletan zeharkatzen. Jexux Aizpurua 2008an hasi zen Bide bila izendatu duen ekimenarekin. Orduko hartan semearekin batera, hurrengo bi bidaietan bakarrik, eta azkeneko lau-bat aldietan hiruzpalau laguneko kuadrillatxoan. Bizikletan beti, eta egun sorta bat oporretarako hartuta, Europa ezagutzen ari dira.

Hamar urteotan, Done Jakue bidearen hainbat adar egin dituzte: itsas hegiko bidetik, Lisboatik, edota Sevillatik. Baita Naoned-etik (Bretainia) Irunera, Orleansetik Saint Nazer-era, eta Milandik Erromara ere. Aurten, maiatzaren 15etik 25era, Danubio ibaiari segika, Alemanian eta Austrian ibili dira Jexux Aizpurua, Joxerramun Munduate eta Joxeluis Gorostizu ataundar lagunak.

Bidaia 1.000 kilometrokoa izan zen, 11 etapatan banatuta. Prestatzeko, aurrez beste ibilaldi batzuk egin zituzten bizikletan, Tourrean bihar korritukoduten Senpere-Ezpeleta, edo Leitzarango bidea, adibidez.

Udaberriko espedizioa hasteko, Stuttgarten (Baden-Wurttenberg, Alemania) lur hartu zuten. «Hantxe izan zen lehen ezustekoa; bizikletak iritsi gabe zeuden, biharamunean heldu ziren». Danubio ibaiaren (Donau, alemanieraz) sorburura joan ziren trenean, bizikletako ibilaldi luzea han hasteko.

«Ariketa fisikoa egiteaz gain, leku, kultura, jende eta hizkuntza berriak ezagutzea dira helburuak». Zer hoberik, bizikletaren erritmora jasotzea baino.

Ez ahaztu, ez ukatu

Alemaniaren XX. mendeko iragana bertatik bertara ikusi ahal izan dute. Lehen egunetik bertatik: «Eliza batean sartu, eta Holokaustoaren irudi lazgarriekin egin dugu topo. Alemaniarrek ez dute iragana ahazten, ezta ukatzen ere».

Danubion beherago, beste egun batean Mauthausengo nazien kontzentrazio esparrua bisitatu zuten. «Iritsitakoan, lehen poza: ikasle-sailak gidarien argibideak azti entzuten. Bigarrena, sarrera doan dela, Holokaustoaren zabalkundea diru-iturri izan ez dadin».

Ondoren ikusitakoa hitz arruntez ongi ezin dela adierazi diote; «horrelako eremuren bat bertatik bertara ikustea da gure gomendioa, irakurri hutsak ez baitu sentimendurik zulatzen. Gizateriaren eta norbanakoen aurkako ankerkeriak betiko oroimen historikoan gordetzeko beste biderik ez dago, egungo eta ondorengo belaunaldiei gertatua, etxetik hasita, eskoletan eta bertatik bertara erakustea bezalakorik».

Danubio ibaia Europako emaritsuenetakoa eta luzeenetakoa da. Oihan Beltzaren inguruetan jaiotzen da, Donaueschingen hirian, Brigach eta Breg ibaien bat egitetik. 2.860 kilometro beherago itsasoratzen da, Errumanian, Itsaso Beltzean.

XXI. mendeko pelegrinazio modernoetan ohikoa denez, bidaide ugarirekin topo egin dute bidean. Bi alemaniar batu zitzaizkien hasieran, «bizipozak bizi» zuen besamotz italiar bat geroago. Lehenengo eta azkeneko gauetarako aterpea zeramaten lotuta, soilik. Gazte aterpetxe, erromes etxe, suhiltzaile etxe, udal aterpetxe, aterpetxe turistiko, hotel, landetxe eta kanpinetan lo egin dute.

Musika eta parajeak

Monasterio, katedral eta eliza arranditsuez gain, natura eta kultura ondare bikaina begiztatu dute. «Donaueschingen-en bertan hasi ginen jabetzen etxeen egitura bereziaz eta musikak gizartean duen eraginaz, kalean ikusitako monumentu eta oroitarrietan. Musikak, eta, orokorrean kulturak Alemania eta Austriako gizartean duten sustrai sakona nabari da, gazte-jendea tarteko».

Landa eremu zabalak eta zainduak, Danubioko merkantzia garraioa —gabarra luzeek nabigatzen dute—, eta baso sarriak topatu dituzte. Baita iragan komunistaren aztarnak ere, Tilingen herriko hilarri fabrika batean, kasu: «Zirrikitu batetik sartu, eta Stalinen estatua handiarekin egin dugu topo, Berlingo Harresia eroriz gero, Alemaniako Errepublika Demokratikotik osorik ateratakoa. Eta, bere alboan, Ernst Thalman komunistarena. Leku bitxia, benetan, hilarri lantegia».

Maiatzean bidaiatu zutenez, «udaberri usaina alde guztietan» aurkitu zuten: zuhaitz hostoberrituak, landare lorez hornituak nonahi, plazak uztai dotorez eta hizkidun zuhaitzez apainduak… «Gauza eta arlo anitzetan, gu baino metro bat aurrerago daude alemaniarrak: garbitasunean, ordenan, antolamenduan, semaforoen errespetuan, kanpotarrekiko abegitasunean, laguntzan…», nabaritu dute hiru bidaiariek.

Azkenean, bidearen nekeak eta Mauthausenen ikusitakoen minak gozatzeko, Viena zain. «Badu zer ikusia: museoak, katedralea, Jauregi Inperiala… Operan Traviata zegoen, Placido Domingo tarteko. Zutikako sarrera 3 euro zen, baina janzmendu egokiz joatekotan».

Txirrindulari-arroparekin, alternatiba bilatu zuten, «opera-gurariak asetzeko». Ceija-Stojika parkean, Jesukristo Superstar-en rock-opera bertsio bat, 20 antzezle, 1,5 ordu… eta doan. Europaren altxorrak. Ikustera joan besterik ez dago.

Ibilbidea

Hiru ataundar bidaiariek maiatzaren15etik 25era egin zuten Donaueschingen herritik (Danubioren sorburua, Alemania) Vienara (Austria) txangoa bizikletan.

Distantzia. 1.000 kilometro.

Etapak. 11. Joan-etorriko bidaietarako beste bi egun.

Bideko hiri nagusiak. Ulm, Ingolstadt, Regensburgo-Palatinatua, Passau (Alemanian), Linz, Krems, Viena (Austrian).

Ikusgarriak. Oihan Beltza, abiaburutik hurbil dago. Danubio ibaiaren sorburua, Brigach eta Breg errekek bat egiten duten lekuan. Ulmen munduko kanpandorre garaiena (161,53 metro, 768 eskailera-maila). Weltenburgeko monasterioa. Passauko katedralean, eliza barruko munduko organorik handiena. Mauthausen nazien kontzentrazio esparrua. Viena, operaren hiria.

Ingurunea eta ondarea. Baso bikainak eta ederrak, Danubio ibai nabigagarria; zekale soro zabalak, herrenkada-egitura bereziekin; musikarekiko sentimendu eta arreta berezia.

Alemaniera. «Alemanierazko 23 hitzekin egin dugu bidaia.Tutlingenera bidean, emakumezko bati hozkailua biltegian sartzen lagundu diogu; kafeaz eta txokolate-ontzaz eskertu gaitu. Hizkuntza jakin beharrik ez dago, sarritan, elkar ulertzeko».

Bidaiariak. Jexux Aizpurua, Joxerramun Munduate eta Joxeluis Gorostizu ataundarrak.


BIDEOA: Musika Eskolako haurrak Inauterietako jaialdia prestatzen

Datorren ostiralean, otsailaren 24an, Txori Txiki Musika eta Dantza Eskolaren Inauterietako jaialdia egingo da. Aurtengoarekin hamargarren urtea da jaialdi hau egiten dutela eta berriro euskal inauteriak hartu ditu gai bezala. Dena prest izateko zenbait tailer abian dira eta baita entseguak ere, bideo honetan ikus daitekeen bezala.


Hiriko 450 eraikin babes zerrendan sartu ditu udalak

Urumea eraikina.

Donostiako Udala Hiriko Ondare Eraikia Babesteko Plan Berezia –HOEBPB euskaraz, PEPPUC gaztelaniaz– aztertzen eta eguneratzen ari da. Proposaturiko eraikinak eta gainerako elementuak eraisteko lizentzia bertan behera utzi dituzte. Hain zuzen ere, hiriko 450 eraikin dira babes zerrendan sartu dituztenak.

Hainbat elkartek eta eragilek hiriko hainbat eraikin babesteko eskaera egin zuten, iaz egin zen Plan Berezia aldatzeko prozesuan. Udalak hartu duen erabakiaren, eraikin horiek babestuko dituzte Plan Berezian sartzen diren edo ez erabaki arte.


Frontenis txapelketan izena emateko epea zabalik

Frontenis txapelketa urtarrileko bigarren astean hasiko da. Hiru talde arituko dira: emakumezkoena, gizonekoena eta talde mistoa. Izen emateko epea abenduaren 31n bukatzen da. Espaloia Kafe Antzokian eman behar da izena ematera. Bikoteko 10 euro.


Aiaraldean 80 puntutik gora ditu Pokemon Go jokoak

Gutxienez, 89 puntu ditu Pokemon GO aplikazioak eskualdean. Laudiok 20 erreferentzia inguru ditu; Okondon 16 topa daitezke, eta Amurrion, berriz, 13.

Errealitate handituko jokoak hainbat gazte (eta ez hain gazte) atera ditu Aiaraldeko kaletara Pokemonen, geltokien (bertan sariak eskura daitezke) eta gimnasioen (borrokatzeko esparruak) bila. Ingress aplikazioa erabilita ikus daiteke zenbat puntu dituen Pokemon Gok eskualdean. Aurretik aipatutako 89 horiek hainbat herritan sakabanatuta daude. Esan bezala, Laudiok, esaterako, 20 inguru ditu eta batzuk herrigunean badaude ere (tren geltokian, adibidez), beste batzuk Anuntzibain ere kokatu dituzte.

Babio artzainan

Amurrion 13 topa daitezke eta bat Babioko artzainaren eskulturan dago. Aiaran ere zenbait leku ezarri dituzte, Arespalditzan 2, Zuhatzan beste 2, eta Etxegoienen 1. Urduñan eta inguruetan erreferentzia mordoa dago. Hirian 16 eta mendian beste 4 (Txarlazon, esaterako). Lekamañan eta Belandian ere badaude bana.

Artziniegak 5 puntu ditu (alde zaharrean eta Artea Santutegian) eta Erretes Tudelak bakarra. Okondok erreferentzia ugari ere baditu, 15 inguru, eta Orozkok 6 (gehienak herrigunean baina baten bat Ibarran).

Arrankudiaga-Zolloko mapan, bestalde, ez da lekurik agertzen; baina herritarren batek geltoki edo gimnasioaren bat topatuz gero, 688848152 telefono zenbakia erabilita jakinarazi diezaioke aiaraldea.eus-i, whatsapp bidez.

Egun gutxitan mundu osoko fenomeno soziala bilakatu da Pokemon GO bideo-jokoa. Ez dira gutxi eskualdean kaletik Pokemon bila doazen herritarrak (udako eguraldi ona aprobetxatuta).


Begirale lan poltsak, gaur arte

Azken eguna da, Hernaniko Udalak eta ikastetxeek antolatzen dituzten eskola kirolerako begirale lan poltsarako curriculumak aurkezteko, Eskabideak Langile, Elizatxo eta Urumea ikastoletako bulegoetan edo kiroldegian egin behar dira.


Eskerrak txarrak direla...

Garaipen gazi-gozoa lortu du Baskoniak, 73-83 Besiktasen aurka; 20 punturen aldea kareletik bota du aitaren batean, eta zalantza asko eragin.


Gaikako hondakinen bilketa hobetzeko hainbat neurri hartuko ditu Urola Kostako Udal Elkarteak

Urola Kostako Udal Elkarteak bailarako birziklapen tasa hobetzeko eta edukiontzien guneak txukun mantentzeko herriz herriko hondakin sistemaren berrantolaketa jarri du abian. Hondakinen 2018/851 Europako Zuzentarauak 2030erako zaborraren %60a gaika sailkatzeko helburua ezarri du. 2019ko datuen arabera, Urola Kostan hondakinen %70,02 biltzen da gaika, baina “jauzi kualitatiboa” nahi du eman udal elkarteak, azkenaldian zenbait jarrera “kezkagarri” identifikatu dituelako. “Udal Elkartetik baliabideak jartzen ditugu, baina herritarren konpromisoa behar dugu. Hondakin bilketa sistemaren berrantolaketarekin herritarrak hondakinen kudeaketaren inguruan kontzientziatzea nahi dugu”, azaldu du Lourdes Salsamendi udal elkarteko presidenteak.

Herriz herrikoa izango da berrantolaketa hori, eta Getarian dagoeneko martxan dago, atzotik. Herri bakoitzean hiru asteko egonaldia egingo dute; Getariaren ondoren egingo dute kanpaina Orion, Aian, Zumaian eta Zarautzen, hurrenkera horretan. Aurreikusitako lan guztiak egiteko, kale ikuskatzaile eta kale hezitzaileak egongo dira hiru astez herri bakoitzean. Alde batetik, kaleko edukiontzien egoera eta horiei ematen zaien erabilera aztertuko ditu udal elkarteak: pedalek nola funtzionatzen duten, tapen egoera, pegatina informatiboena… ateratako datuetatik diagnosia egin, eta hobetzekoen plangintza martxan jarriko dute.

Bestetik, hondakin organikoen edukiontziaren erabilera desegokia ere aztertuko dute, baita errefusaren edukiontzietan merkataritza eta ostalaritzako poltsa beltzen jarraipena egin ere, izan ere, erabilera desegoki horiek kezkagarritzat jo ditu Salsamendik. Ostalari eta merkatariei edukiontzi horiak zabaltzeko giltza ere emango diete, izan ere, establezimendu horien beharrentzat txikiegia izan ohi da ontzi arinak botatzeko edukiontzietako zuloa.

Bolumen handiko zerbitzua aztergai

Beste kezka iturri nagusietako bat da udal elkartearentzat bolumen handiko hondakinen bilketaren erabilera txarra. Herri bakoitzak bere eguna izan ohi du bolumen handiko hondakinak ateratzeko, baina hori askotan ez dela errespetatzen adierazi du Salsamendik. Informazio hori behin eta berriz gogoraraziko du udal elkarteak, baita hori ez betetzeak dakarren ohartarazpena edo isuna ere. Pegatinen bidezko ikusgarritasun sistema ere jarriko dute abian: ez dagokien egunean ateratzen dituzten bolumen handiko objetuak ez dituzte jasoko egun batzuez, eta pegatina deigarri bat jarriko diete datarekin, “jendeak ikus dezan hor zerbait gaizki egin dela”.

Salsamendik gogorarazi du bailarako herrietan, guztira, 249 edukiontzi gune daudela: hemeretzina Aian eta Getarian, 40 Orion, 55 Zumaian eta 116 Zarautzen. Horien artean gune “estrategiko” batzuk hautatu eta informazio euskarriak (totem itxurakoak) jarriko dituzte, hondakin bereizketa nola egin behar den jendeak garbiago izan dezan.

Enpresetako eta komertzioetako hondakinen bilketa berezia ere sustatu nahi du udal elkarteak. Egun, bailarako bost herrietako 440 komertzio eta 360 enpresatan egiten dute bilketa berezia, baina UKUEren helburua da are negozio gehiago atxikitzea zerbitzura, “guztien iritzi, iradokizun eta beharrak aintzakotzat hartuta zerbitzua optimizatzeko”. Horretarako, herri guztietako enpresa zein komertzioetara bisitak egingo dituzte, hondakin bilketa bereziaren inguruko informazioa eskaintzeko.

Organiko eta errefusaren txartelak

Martxoaren erdialdetik, COVID-19aren hedapena saihesteko, txartelik gabe zabaldu daitezke organikoaren eta errefusaren edukiontziak. Harrezkero edukiontzi horien erabilera desegokia areagotu egin da udal elkartearen arabera eta, laster, beharrezkoa izango da txartela berriro ere edukiontzi horiek zabaltzeko. Aldaketa hori ere mailakatua izango da: Getarian urriaren 26an itxiko dituzte, eta aurreikusten dute Aia eta Oriokoak azaroan ixtea, Zumaiakoak abenduan eta Zarauzkoak urtarrilean. Etxeetara banatutako txartelak topatzen ez dituztenek eskuragarri izango dituzte berriak udaletxean edo udal elkartean, baina, dena den, aurrerago zabalduko dute horren inguruko informazio xeheagoa.

Aipatutako neurri horiekin guztiekin, herritarra inplikatu nahi du udal elkarteak “Urola Kosta garbi, ekologiko eta jasangarria” izateko. “Hondakinen bilketa eta garbiketa herritarrei zuzendutako zerbitzuak dira, baina ezinbestekoa zaigu herritarrak horretan parte aktibo eta konprometituak izatea. Ondo ari gara, baina hobetzeko aukerak ditugu, eta elkarrekin egin behar dugu hori”, burutu du hitzartzea Salsamendik.


Porrotx pailazo bihurriarekin batera 'Eskuetan' dantzatu dute herritarrek

Porrotx pailazo bihurriarekin batera 'Eskuetan' dantzatu dute herritarrek.


Borussia Dortmund-Real Madril, jardunaldiko partida

Gaur lehiatuko dira bi taldeak, 20:45ean, eta F multzoko lidergoa izango dute jokoan.

Txapeldunen Ligako bigarren jardunaldia partida handi eta interesgarriekin dator. Gaur izango da, E, F, G eta H multzoetan lehiatzen diren taldeen txanda.

Asterateko partida handiena Borussia Dortmundek eta Real Madrilek jokatuko dute. Signal Iduna Park zelaian F multzoko lidertza izango dute jokoan, 20:45etik aurrera. Bi taldeak hiruna punturekin berdinduta daude multzoko lehen bi postuetan. Dortmundek 0-6 irabazi zion Legia Varsoviari lehen jardunaldian eta Real Madrilek 2-1 irabazi zion Portugleko Sportingi. Talde alemaniarrak ez du baja garrantzitsurik, baina Real Madrilek Marceloren eta Casemiroren bajak izango ditu. Multzo honetako beste partida Sportingek eta Legia Varsoviak jokatuko dute.

Beste partida garrantzitsu batzek ere jokatuko dira astearte honetan: E multzoan, Monaco-B. Leverkusen eta CSKA-Totenham; G multzoan, Kobenhavn-Club Brugge eta Leicester-Porto; H multzoan, Sevilla-Olympique Lyon eta Dimano Zagreb-Juventus.


EAJk alde bozkatuz gero, aukera bat izan dezake gaur zamaketarien dekretuak

Jeltzaleek gobernuaren alde egiten badute, oposizioak bere diputatu denak beharko ditu legea geratzeko, eta hiru New Yorken zeuden atzo.


137 langileetatik 56 kaleratzeko espedientea aurkeztu du Berako Savera lantegiak

Langileen Batzordeak batzarra eginen du ortziralean 14:00etan, greba mugagabea proposatzeko

Berako Savera lantegiko 137 langileetatik 56 kaleratzeko espedientea aurkeztu zuen ortzegunean enpresak Nafarroako Gobernuko Berrikuntza, Enpresa eta Lan Departamentuan. Igogailuendako gidak egiten dituen enpresako zuzendaritzaren arabera, “produkzioa urteko 25.000 Tona ingurura jautsi delako hartu da erabakia”.

ELAko bederatzi delegatuk osatzen duten Langileen Batzordeak ortzegunean hartu zuen berria eta ekainaren 11n, ortziralean 14:00etan batzarra deitu dute. Bertan, heldu den asteazkenetik aitzinera mugagabeko greba deialdia proposatuko dute, “bidezkoa ez den erabaki honen kontra protesta egiteko”.

Joan den urteko apiriletik EREan

Joan den urteko apiriletik irailera EREa izan zuten Saveran, 54 egun aurrikusi ziren eta 31 erabili ziren. Bigarren EREa urritik aurtengo maiatza bitarte izan dute. Honetan 37 egun eskatu zituen enpresak eta 33 erabili ziren. Urte hasieratik, enpresak jakinarazia zuen, epe hau bukatzen zenean kaleratzeak ere gertatzen ahal zirela, produkzioaren arabera. Enpresak eskuartean zituen datuen arabera, lantegiak aitzinera segitzeko urtean 25.000 Tonako guttieneko produkzioa beharko luke. Produkzio horrekin 52 langile kaleratuko lituzke; 30.000 Tonako produkzioarekin 40 langile eta horren arabera, zenbat eta produkzio gehiago izan langile guttiago kanporatu beharko lituzke.

Zoritxarrez, aurrikuspen hauek bete egin dira enpresak aurkeztutako kaleratze EREarekin. Ortzegunean hasi zen hilabete batez luzatuko den kontsulta epea, baina bere horretan onartuko balitz, 56 langile kaleratuko lirateke Saveran.


Hil egin da Amurrion bizikleta batek harrapatutako emakumea

Txirrindularitza txapelketa batean izan zen ezbeharra, igandean. 62 urte zituen.

Emakumezkoentzako lehen Arabako Itzulian izan zen ezbeharra, igandean, 13:00etan. Helmuga igaro eta metro gutxira, oinezkoentzako itxita zegoen oinezko pasabidea gurutzatu zuen 62 urteko emakumeak, eta helmugara iritsi berri zen txirrindulari batek harrapatu egin zuen.

Bi emakumeak eraman zituzten ospitalera. Txirrindulariak ez zuen zauri larririk, baina oinezkoak bai. Gurutzetako ospitalean (Bizkaia) izan da.


Duela hiru urte inbasioa hasi zenetik 33.000 zibil baino gehiago hil dira

Gaur duela hiru urte abiatu zen Irakeko okupazioa soldadu estatubatuar eta britainiarrak buru zirela. Orain hiru urteko martxoaren 17an, ultimatuma eman zuen George Bush AEB Ameriketako Estatu Batuetako presidenteak eta 20an erasoa hasi zuen. 2003ko martxoaren 20az geroztik milaka zibil hil dituzte Iraken. Zenbaki zehatzak ematea ezinezkoa den arren hainbat erakunde independenteren arabera hiru urteren buruan hildako zibilen kopurua 33.000 eta 38.000 artekoa izan da.

Iraq Body Count webgunearen arabera okupazio indarrek Irak hartu zutenetik gutxienez 33.679 zibil hil dira. Bigarren datu bat ere ematen du Iraq Body Count erakundeak; zenbaketa goitik eginda 37.795 izan dira hildakoak. Erakunde honek, sareko hedabide ugari aztertu eta bertatik ateratzen ditu datuak.

Bestalde, Iraq Coalition Casuality Count web orrialdearen arabera 2.318 soldadu estatubatuar eta 103 britainiar hil dira Iraken, duela hiru urte gerra abiatu zenetik. Era berean, koalizio militarreko kide izan diren beste hainbat herrialdeetako 104 soldadu hil dira.

2003ko maiatzaren batean gerra amaitutzat jo zuen Bushek. Hala ere, asteburu honetan Bagdadeko gorputegiko azken datuak erabiliz hainbat datu zabaldu ditu Iraq Body Count orrialdeak. Horien arabera, Bushen hitzetan gerra amaitu zen egunetik hona, hildakoen kopurua hazi besterik ez da egin:

2003ko maiatzaren 1etik, 2004ko martxoaren 19ra: 6.331 lagun hil ziren

2004ko martxoaren 20tik, 2005eko martxoaren 19ra: 11.312 zibil hil ziren

2005eko martxoaren 20tik, 2006ko martxoaren 19ra: 12.617 zibil hil dira

Azken urtea izan da, beraz, okupazioa hasi zenetik izan den urterik odoltsuena. Datu horien arabera, gerraren lehenengo urtean batez besteko 20 lagun hiltzen ziren egunean. Bigarren urtean kopuru hori 31ra igo zen eta azken urte honetako datuen arabera egunean 36 lagun hiltzen da batez beste. Hala ere, Iraq Body Count webguneko datu horietan ez dira kontutan hartu, "mezkiten gerra" izeneko horretan hil diren zibilak.


Jaietako ‘play back’ saioaren entseguak egiteko ordu hartzea

LEGORRETA // Gainean dira Legorretako herri jaiak, hori dela eta, play back emanaldiak prestatu nahi dituztenek izena eman dezakete jada kultur etxean entseguak egiteko ordua hartzeko. Izena emateko epea ostiralean, hilak 24, amaituko da eta udal liburutegian dagokion eskaera inprimakia bete behar da.


Gizon bat atzeman dute Bilbon, neska-lagun ohia jo duelakoan

Bilboko udaltzainek 25 urteko gizonezko bat atxilotu zuten atzo gauean, neska-laguna (28 urte) jo egin zuelako ustez. Emakumea Arno Mendia kaleko taberna batean zela gertatu zen erasoa, udaltzainek esan dutenez. Ostatuko jabea emakumea defenditzen hasi zenean, honen bikotekide ohiak hari ere egin zion eraso -muturrekoak eman zizkion-.

Ertzainek tabernatik gertu atzeman zuten ustezko erasotzailea.


Umeak negarrez, esnerik ez

Kapitalismoak asmatutako krisiak langileen eskubideak indarra galtzeko, eta banaka batzuen interesak aberasteko, askoren etxeetan hartu du aterpe. Krisiak badaki ez duela, asko bezala, bat-batean kalera bidaliko, eta oso eroso dago.

Halarik ere, badaezpada, hortxe egoten da zeharretara langileoi begira, ea zer egiten dugun jakiteko, eta gero bere lagunei kontatzeko, zeren eta krisia ez baitago inoiz bakarrik.

Krisiak lagun dirudun asko ditu, eta lagun horiek oso ondo dakite urte askotan zabaldutako ideologiak —futbola dela, telebistako programa txatxuak direla, balore gabeziaren aldeko joerak direla...— krisiarena aurrera eramaten erraztuko diela, inolako erreparorik gabe. Bai, ez dira leloak. Beldurrak bere garroak zabaldu ditu, eta, orain, poliki-poliki, aseezin bihurtuko da; eta, nola ez, ahulen kontra egingo du, bereziki, gupidarik gabe.

Horregatik, berandu baino lehenago, ezinbestekoa da euskal esparru propioa, aurrerakoia eta ezkertiarra sortzea Espainiatik alde egiteko, geure ekonomia euskaldunok kudeatzeko.

Adibide asko dago Europan, eta gero eta gehiago. Baina horretarako sinetsi behar dugu bestelako aukera badagoela. Elkartasuna, duintasuna... bezalako baloreek oraindik bizirik dirautela.

Bukatu da konpromisoari aitzakia jartzeko tenorea. Gero eta zailago ipini behar diogu geure buruari, bereziki, eta nola ez ondokoari, zergatik ez dugun grebarik egiten; zergatik ez dugun mobilizazioetan parte hartzen. Sarri askotan, erabilitako aitzakiak geure burua zuritzeko baino ez dira izan ohi, eta horrek egoera honetan ez du geurea desenkusatzen, kontraesanak areagotzen baizik.

Sinetsi behar dugu surik gabe ez dagoela kerik, eta batasunik gabe ez dagoela indarrik. Lehengo astean greba eta manifestazioa izan genituen. Bakoitzak jakingo du zer egin zuen, eta zer egiteko prest dagoen, baina, ene ustez, ez da sasoia nor bere zilborrari begira bakarrik bizi izateko.

Ordua da kafe baten inguruan egindako gogoetei itxura emateko; ez da nahikoa mundua gaizki dagoela esatea, edota langileok zalditik astora goazela, baldin eta gero, nork bere astoari arre egiteko joera bultzatzen baldin badugu, neurri batean zein bestean, galtzaile izango baikara. Gure gotorlekutik irteteko sasoia da, eta kale gorriaren haizea arnasteko; horrek lagunduko digu egoeraren tamaina hobeto ulertzen, eta solidarioagoak egiten.

Greba egitea ez da erreza, inoiz ez da izan, ezta izango ere, eta are gutxiago mundu globalizatu honetan, non bizitza urtebete lehenago planifikatuta baitugu.

Dena den, noiz edo noiz komeni ume-umetatik sistema honek jarritako lerrotik salto egitea, eta bestelako ibilbidea hartzea, lauan ibilitako txirrindulariek inoiz ez baitute lasterketa gogorrik irabazten. Gainera, egoera berak behartuko gaitu, krisiak edo dena delakoak, ez baitu onera egingo.

Oraindik greba gehiago egin beharko dugu, mobilizazio gehiago, baina ezin dugu etsi. Ezin dugu krisiarena egunerokoetan erabili banaka batzuek bultzatutako politika langileok paira dezagun. Ez gaitzala krisiak bere miserian ito; utz diezaiegun gure ondorengoei bestelako mundua. Baina hori, bai, sinetsi behar dugu konpromisoarena ezinbestekoa dela.


Kwiatkowski Sagani gailendu zaio, munduko txapeldunen arteko lehian

Ian Stannard britainiarra hirugarren izan da, eta Fabian Cancellara, laugarren.

Michal Kwiatkowski poloniarra (Sky) Peter Sagan eslovakiarrari (Tinkoff) gailendu zaio E3 Harelbeke klasikoan. Munduko bi txapeldunak bakarrik geratu dira azken 30 kilometroetan.

Helmuga 250 metrora izan dutenean, eta tropel nagusia 10 segundora, Kwiatkowski erasoa jo du, eta Sagan erantzuten saiatu den arren, atzean geratu da eta garaipena Kwiatkowskik eraman du, 4 ordu, 55 minutu eta 18 segundoko denbora eginda. Sagan hiru segundora sartu da.

Ian Stannard hirugarren sartu da, eta Fabian Cancellara, laugarren.


Caritas elkarteak elikagaiak biltzeko deialdia luzatu du Andoaindarren artean

Andoaingo Caritasek elikagaiak eskatu dizkie andoaindarrei, “andoaindarrei deialdi berri bat luzatzen dizuegu olioa, dilistak, pasta, tomatea eta esnea ekar dezazuen. Jaki horiek San Martin elizako erretoretxeko behealdean utz ditzakezue, asteartero eta ostegunero arratsaldeko 16:30etatik 18:00etara”.

Andoaingo Caritasen oharra:

Andoainen behar larria dutenen alde lanean ari da Caritas, azken 60 urtetan. Bere zereginetako bat elikagaien banaketa da. Familien premien arabera, astero edo hamabostero egiten da banaketa hori.

Abenduan, esaterako, 4.220 kilogramo elikagai banatu zituzten poltsatan: arroza, pasta, lekak, olioa, tomatea, barazkiak, esnea, colacaoa, gailetak edo haragia.

Gabonetan, egun seinalatuak zirenez, jaki bereziez eta turroiez, gozokiez eta abarrez beteriko 96 saski ere banatu zituzten.

Jaki horiek guztiak eskaini ahal izateko, Caritasek Europako eta Gipuzkoako Elikagaien Funtsen laguntza jaso du. Horri guztiari erantsi behar zaio, ikastetxeetan eta zenbait lantokietatik eskaini dietena, eta bestetik, Caritasek berak erosi dituen elikagai freskoak, barazkiak, haragia eta arraina. Hala eta guztiz ere, ez da nahikoa.

Urtarrilean, elikagaietan 4.352 kilogramo elikagai banatu zituzten, 272 eskatzaileen artean.

Banatzen duten elikagaien kopurua goruntz doan bezalaxe, Elikagaien Funtsatik Caritasi heldu zaion jakien kopurua beheruntz doa.

Hori dela eta, Andoaingo Caritasek elikagaiak eskatu dizkie andoaindarrei, “andoaindarrei deialdi berri bat luzatzen dizuegu olioa, dilistak, pasta, tomatea eta esnea ekar dezazuen. Jaki horiek San Martin elizako erretoretxeko behealdean utz ditzakezue, asteartero eta ostegunero arratsaldeko 16:30etatik 18:00etara”.


Zestoan merkatari elkarteak Gabonetako zozketako zenbaki sarituak jakinarazi ditu

Urtero bezala, Zestoan merkatari elkarteak Gabonetako zozketa antolatu du, eta honako zenbaki hauek izan dira sarituak: lehen saria 66.314 zenbakiaren jabearentzat izango da, eta hura agertzen ez bada, 82.730 zenbakia duenarentzat; bigarren saria, berriz, 69.750 zenbakia duenarentzat –83.987 da ordezko zenbakia–; eta, hirugarren saria, 63.035 zenbakiaren jabearentzat –91.664 da ordezko zenbakia–. Zestoan 1.000, 500 eta 300 euro gastatu ahal izango dituzte sarituek.


Bego Blancoren margoak ikus daitezke Bilboko kultur etxeetan


PPk aurrera atera du Konstituzionala erreformatzeko proposamena

"Azkenaldian Espainia hautsi nahi duen mugimendu independentistaren aurrean Auzitegi Konstituzionalak gabezia batzuk dituela agerian geratu delako", esanez defendatu du erreforma PPk.

PPk, bere gehiengo absolutua baliatuta, aurrera atera du Auzitegi Konstituzionala erreformatzeko proposamena. Diputatuen Kongresuan gainditu beharreko lehendabiziko urratsa izan da gaurkoa eta eztabaidak hautsak harrotu ditu Alderdi Popularraren eta gainerako taldeen artean.

Egitasmo honen bitartez ebazpenak betetzen ez dituzten agintariak eta kargu publikoak zigortzeko ahalmena izango luke Auzitegi Konstituzionalak.

Oposizioko taldeek esan dute ?hauteskunde kutsua? duen neurria dela, eta ?iruzurtzat? eta ?jauntxokeriatzat? jo dute PPren proposamena. Alderdi Popularrak, berriz, erreforma beharrezkoa dela defendatu du, ?azkenaldian Espainia hautsi nahi duen mugimendu independentistaren aurrean Auzitegi Konstituzionalak gabezia batzuk dituela agerian geratu delako?.

Gauzak horrela, bozketa egin dute: 183 boto (PP, UPN eta Foro Asturias) izan dira aldekoak; eta, 144, kontrakoak.

Diputatuen Kongresuan lehen aldiz eztabaidatu dute Auzitegi Konstituzionalaren erreforma azkarrerako PPk aurkeztutako proposamena. Alderdi Popularraren asmoa da Kataluniako hauteskundeen osterako behin betiko onartuta egotea eta hauteskunde orokorrak egin aurretik indarrean sartzea.

PPren argudioak

Rafael Hernando Alderdi Popularraren bozeramaileak adierazi duenez, ?Auzitegi Konstituzionalaren ebazpenen ez-betetzeen gorakada Kataluniako prozesu independentistak izan duen garapenarekin lotuta dago?.

Era berean, arau-hauste horien gorakada alderdi berrien sorrerarekin ere lotu du, Podemosi zeharka aipu eginez. ?Instituzioetara iritsi berri diren alderdiek esaten dute soilik justutzat jotzen dituzten ebazpenak beteko dituztela?, erantsi du.

Kasu batzuk ere jarri ditu adibide gisa: gaztelerazko hezkuntzari buruz Kataluniako Estatutuak esaten zuenaren inguruko ebazpena; Kataluniako kontsultaren debekua; edo Kataluniako Ogasuna sortzeko legearen inguruko epaia.

?Kataluniako Gobernua jarrera bakarra erakusten ari da: arau-hausteak erantzun moduan eta desleialtasun instituzionala bandera moduan. Eta hori guztia biktima bezala agertzeko Estatuaren aurrean?, azaldu du.

Oposizioaren kritikak

Sabino Cuadra Amaiurren bozeramaileak esan du PPren Gobernuaren ?iruzur berri baten aurrean? aurkitzen garela, erabakitzeko eskubidea onartzeari ?izua? diolako. ?Beldur dira hainbeste maite duten Espainia hori herrien kartzela bilakatu dela esango ote duen gizarteak?, erantsi du.

Kataluniako bandera independentistaren irudia zuen kamisetarekin jantzita egin duen agerraldian, Espainiako Konstituzioa hautsi du sinbolikoki. ?Konponbidea hau eta hau desagertzea da?, esan du Espainiaren batasunari buruz hitzegiten duten orriak puskatzen zituen bitartean. Protesta honek Kongresuan zeuden diputatu askoren haserrea piztu du.

EAJko Aitor Estebanek Konstituzionalaren erreforma ?zentzugabekeriatzat? jo du. Orain arte beharrizan hori ikusi ez izana ?harrigarria? dela esan du eta gogora ekarri du Espainiako Gobernuak berak ere ez dituela hainbat ebazpen bete.

?Zuzenbide estatuaren defendatzaile mozorroa janzten duzuen, kontrakoa zaretenean; proposamen politiko eta elektoral baten aurrean gaude. Konstituzioaren 155. artikulua aplikatzeko ausardiarik ez duzue eta, ondorioz, nahiago duzuen egun batetik bestera eta beste inoren babesik gabe egitasmo hau onartzea?, azaldu du.

Bixente Serrano Geroa Baiko ordezkariak proposamena aurrera ateratzeko modua kritikatu du eta botoak eskuratzeko asmoz egindako legea dela adierazi du.

?Alderdi Popularra independentistak sortzeko makina da, ez du ikusmirarik, ez da gai arazo politikoei aurre egiteko eta gizartearen borondatea jakiteari beldur dio?, erantsi du.

Convergenciak, Uniok, Inciativa per Catalunyak eta Esquerra Republicanak ere uste dute interes alderdikoien ondorioz egin nahi duela aipatu erreformak PPk. Alabaina, ziur agertu dira porrot egingo duela, bai irailaren 27an, baita hauteskunde orokorretan ere.

?Gaurko saioa Kongresu honetan izan den lotsagarrienetakoa da; Katalunia eta katalanak hauteskunde erreminta gisa erabiltzen ari dira eta hori oso larria da?, salatu dute.

PSOEk erreforma hori beharrezkoa ez dela esan du eta gai honi legegintzaldi bukaeran heldu izan kritikatu du, ?hiru urtetan ezer aipatu ez duenean?. Horrenbestez, botoak eskuratzeko asmoz egindako mugimendua dela iritzi dio Alderdi Sozialistak.


Agur hondakinen informazio bulegoari

Hiru urte pasatxo egin ditu zabalik Oñatiko kale Zaharreko bulegoak. Atzo, eguaztena, 13:00etan, itxi zuten. Astelehenetik aurrera udaletxean eskatu ahal izango ditu herritarrak ontziak, txartelak eta olio poteak, arratsaldez. Gainerako intzidentzietarako, Mankomunitatera deitu beharko du.

Duela urtebetetik hona bulegoa birritan zabaltzen zen astean eta zerbitzu horren maiztasuna handitu gura du Oñatiko udalak. Hala, astelehenetik aurrera, egunero izango dute herritarrek aukera kuboak aldatzeko, olio pote berria eskatzeko edo hondakinen gaineko edozein informazio eskatzeko. Udaletxeko harreran egin ahal izango dute hori, 15:00etatik 20:00etara. Gainerako intzidentzien berri emateko, Mankomunitatearekin jarri beharko dira harremanetan bide hauek erabilita: 943 50 47 21 telefonoa edo atezate@debagoiena.com eta hondakinak@debagoiena.eus helbideetara mezua bidalita.

Bestalde, Oñatiko bulegoa ixteak beste herrietakoen ordutegia handitzea ekarriko du, hemen egoten ziren langileak beste bulegoetan egongo dira orain eta. Eskoriatzan eta Bergaran, esaterako, hilabete honetan hasiko dira edukiontziak zabaltzeko txartelak banatzen eta bulegoetako ordutegia zabaltzeak lana erraztuko du.

Konpost egiteko balio duten poltsak lortu gura dituenak herriko denda hauetan du horretarako aukera:

San Lorentzoko fruta dendan (San Lorentzo, 18)

San Miguel kooperatiban (Kalebarria, 8)

Spar supermerkatuan (Errekalde, 28)

Oñati fruta dendan (Kalegoiena, 1)

Arantxa okindegian (San Lorentzo, 12)

Txantxiku fruta dendan (Kalebarria, 30)

Lehena

Hondakinak batzeko atez ateko sistemaren gainean herritarrak zituzten kezkak, zalantzak eta galderak argitzeko zabaldu zuten Oñatiko kale Zaharreko hondakinen gaineko informazio bulegoa. Antolatu ziren hitzaldien gaineko informazioa eman, kubo banaketen proposamenak jaso, erabiltzaileen kokapen aldaketak kudeatu eta gaiaren inguruko informazioa eskaintzen zuen hasieran. Behin sistema ezarrita, 2013ko uztailaren 1ean, herritarrei beharrezko arreta emateaz arduratu dira bertako informatzaileak: hondakinak egoki bereizteko zalantzak argitu, bilketarekin lotutako intzidentziak kudeatu, erabiltzaileei informazioa eta kodeak egin edo komertzio eta enpresen edukiontzietan eskariak kudeatu, adibidez.

Martxoan zehar kartel bat egongo da bulegoko erakusleihoan hondakinen inguruko informazioa aurrerantzean udaletxean emango dutela gogorarazteko.